title: Antonio Moreno Casamitjana

text: Antonio Moreno Casamitjana (9. heinäkuuta 1927 Santiago de Chile – 31. heinäkuuta 2013) oli chileläinen roomalaiskatolinen arkkipiispa. Hänet vihittiin papiksi Santiago de Chilen arkkihiippakuntaan 4. joulukuuta 1949 ja nimitettiin sen vihkipiispaksi sekä Madesin titulaaripiispaksi 22. huhtikuuta 1986. Piispaksi vihkiminen seurasi 9. heinäkuuta. Pääkonsekraattorina toimi Juan Francisco Fresno Larraín, jota avustivat Eladio Vicuña Aránguiz ja Bernardino Piñera Carvallo.


title: Antonio Moreno Casamitjana

text: Moreno Casamitjana sai 14. lokakuuta 1989 nimityksen Concepciónin (Santissima Concezione) arkkipiispaksi, joksi hänet asetettiin 12. marraskuuta. Hän jäi eläkkeelle 27. joulukuuta 2006.


title: Felipe Bacarreza Rodríguez

text: Pedro Felipe Bacarreza Rodríguez (s. 10. kesäkuuta 1948 Santiago de Chile) on chileläinen roomalaiskatolinen piispa. Hänet vihki papiksi Santiago de Chilen arkkihiippakuntaan Raúl Silva Henríquez 17. huhtikuuta 1977. Hänet nimitettiin 16. heinäkuuta 1991 Concepciónin (Santissima Concezione) arkkihiippakunnan vihkipiispaksi sekä Nepetan titulaaripiispaksi. Piispaksi vihkiminen seurasi 8. syyskuuta. Pääkonsekraattorina toimi Antonio Moreno Casamitjana, jota avustivat Carlos Oviedo Cavada ja Jorge Arturo Augustin Medina Estévez.


title: Felipe Bacarreza Rodríguez

text: Bacarreza Rodríguez sai 7. tammikuuta 2006 nimityksen Los Ángelesin hiippakunnan (nyk. Santa Maria de Los Ángeles) piispaksi.


title: Radiologinen ase

text: Radiologisella aseella tarkoitetaan asetta jossa käytetään säteilevää materiaalia. Varsinaiset ydinaseet ovat radiologisia aseita, mutta yleisimmin termillä viitataan ns. likaisiin pommeihin. Likainen pommi on ase, jossa on jonkin verran säteilevää materiaalia, mutta ei kuitenkaan riittävästi kriittisen massan saavuttamiseen, ketjureaktioon ja ydinräjähdykseen. Tämän kaltaisessa aseessa tavanomainen räjähde levittää säteilevää materiaalia ympärilleen ja siten saastuttaa ympäristön. Ase ei ole kovin käyttökelpoinen normaalissa sodankäynnissä, mutta terroristien pelätään valmistavan ja käyttävän niitä.


title: Radiologinen ase

text: Yhdysvallat, Yhdistynyt kuningaskunta ja Ranska käyttävät köyhdytettyä uraania sisältäviä ammuksia. Tällaisia ammuksia käytetään panssaritorjunnassa niiden tavanomaista aseistusta paremman läpäisykyvyn johdosta. Virallisen selvityksen mukaan köyhdytetty uraani ei aiheuta ympäristöriskiä, mutta epävirallisesti köyhdytettyä uraania on syytetty mm. Persianlahden syndrooman aiheuttajana. Asevoimissa köyhdytettyä uraania sisältäviä aseita ei lasketa radiologisiksi aseiksi.


title: Henri Verhavert

text: Henri William Verhavert (8. syyskuuta 1884 – ?) oli belgialainen voimistelija. Hän kilpaili vuoden 1920 kesäolympialaisissa Antwerpenissä ja kuului siellä ruotsalaisessa systeemissä pronssia saaneeseen joukkueeseen.


title: Jakovlev Jak-25

text: Jakovlev Jak-25 (, NATO-koodi "Flashlight") on neuvostoliittolainen kaksipaikkainen ja kahdella suihkumoottorilla varustettu torjuntahävittäjä. Sillä on ollut jokasään toimintakyky, lisäksi se oli tutkalla varustettu konetyyppi.


title: Jakovlev Jak-25

text: Konetyypin ensilento tapahtui 19. heinäkuuta 1952. Koneen Tumanski RD-9-suihkuturbiinimoottorit on kiinnitetty koneen nuolisiipiin. Jak-25 varustettiin "Sokol"-tutkalaitteistolla, joka valmistui konetyypin tuotantoon pääsyä myöhemmin, vuonna 1955.


title: Jakovlev Jak-25

text: Koneen aseistuksena on kaksi 37 mm lentokonetykkiä nokan alaosassa. Tämän konetyyppin ensisijainen käyttötarkoitus oli torjua pohjoisen suunnasta saapuvia NATO:n raskaita suihkupommittajia, kuten: B-36, B-47 ja B-52. Lockheed U-2:n torjuntaan ei koneen suorituskyky yltänyt.


title: Jakovlev Jak-25

text: Konetyypin sarjatuotanto alkoi vuonna 1953 ja loppui vuonna 1958. Jak-25 vedettiin pois asepalveluksesta 1960-luvun puolivälissä. Valmistusmäärä oli noin 480 konetta.


title: Jakovlev Jak-25

text: Jakovlev Jak-25:n seuraaja oli monikäyttöinen taistelukone Jak-28. Jak-26 "Mandrake" ei koskaan valmistunut suurin tuotantomäärin, sillä vain 9 koneyksilöä valmistui tästä alatyypistä.


title: Gilbert Bougnol

text: Gilbert tai Emile Bougnol (31. elokuuta 1866 Saint-Myon – 20. lokakuuta 1947 Rueil-Malmaison) oli ranskalainen miekkailija. Hän sai vuoden 1900 kesäolympialaisissa Pariisissa hopeaa miekkailumestarien kalvassa.


title: Italo Santelli

text: Italo Santelli (15. elokuuta 1866 Carrodano – 8. helmikuuta 1945 Livorno) oli italialainen miekkailija. Häntä pidetään nykyaikaisen säilämiekkailun isänä. Hän sai vuoden 1900 kesäolympialaisissa Pariisissa hopeaa miekkailumestarien säilässä ja sijoittui lisäksi seitsemänneksi miekkailumestarien floretissa.


title: Italo Santelli

text: Santelli opiskeli Scuola Magistralessa Carlo Pessinan ja Giuseppe Radaellin johdolla. Hän pääsi vuonna 1896 Unkariin opettamaan lajiaan, ja häntä on kiitetty Unkarin tekemisestä johtavaksi säilämiekkailun maaksi. Hän valmensi muiden muassa Aladár Gerevichiä ja omaa poikaansa Giorgio Santellia.


title: Giorgio Santelli

text: Giorgio Leslie Santelli (24. marraskuuta 1897 Budapest – 8. lokakuuta 1985 New Yorkin osavaltio) oli italialainen miekkailija. Hän oli Italo Santellin poika.


title: Giorgio Santelli

text: Santelli voitti kultaa säilän joukkuekilpailussa vuoden 1920 kesäolympialaisissa Antwerpenissä. Hän muutti Yhdysvaltoihin vuonna 1924 ja valmensi Yhdysvaltoja olympialaisissa vuosina 1928–1952.


title: Marcel Boulenger

text: Marcel Jacques Boulenger (9. syyskuuta 1873 Pariisi – 21. toukokuuta 1932 Chantilly) oli ranskalainen romaanikirjailija ja miekkailija. Hän sai vuoden 1900 kesäolympialaisissa Pariisissa pronssia floretin yksilökilpailussa. Myöhemmin, vuoden 1912 kesäolympialaisissa Tukholmassa hän osallistui myös taidekilpailuihin kirjallisuudessa.


title: Siegfried Flesch

text: Siegfried "Fritz" Flesch (11. maaliskuuta 1872 – 11. elokuuta 1939) oli itävaltalainen miekkailija. Hän sai vuoden 1900 kesäolympialaisissa Pariisissa pronssia säilässä. Hän kilpaili siinä uudelleen kesäolympialaisissa 1908 Lontoossa.


title: Aikakapseli

text:
Aikakapseli on eräänlainen viesti tulevaisuuteen. Aikakapseli on yleensä jokin kestävä säilytysastia, esimerkiksi laatikko, joka voidaan piilottaa tai haudata vaikkapa uuden talon perustuksiin. Aikakapseliin laitetaan erilaisia esineitä ja viestejä piilottamisen aikakaudelta. Tarkoituksena on antaa tietoa tulevaisuuden tutkijoille ja historioitsijoille.
Aikakapselit voivat olla myös monumentteja ja rakennuksia. Esimerkiksi pyramidit ja muut haudat ovat ennen haudanryöstöä olleet eräänlaisia aikakapseleita.


title: Toni Spiss

text: Toni Spiss (8. huhtikuuta 1930 Sankt Anton am Arlberg, Itävalta – 20. maaliskuuta 1993 Sankt Anton am Arlberg) oli itävaltalainen alppihiihtäjä. Hän kilpaili vuoden 1952 talviolympialaisissa Oslossa, jossa hän sai suurpujottelussa pronssia.


title: Eduardo Vargas

text: Eduardo Jesús Vargas Rojas (s. 20. marraskuuta 1989 Santiago, Chile) on chileläinen jalkapalloilija. Hän edustaa saksalaista Hoffenheimia ja on pelipaikaltaan hyökkääjä.


title: Eduardo Vargas

text: 23. joulukuuta 2011 italialaisseura Napolin puheenjohtaja Aurelio De Laurentiis ilmoitti seuran hankkineen Vargasin, josta he maksoivat 17,9 miljoonaa dollaria.


title: Eduardo Vargas

text: Chilen maajoukkueessa Vargas on pelannut vuodesta 2009 lähtien. Hän oli mukana MM-kilpailuissa 2014, jossa teki yhden maalin.


title: Eduardo Vargas

text: Vargas on Copa Américan kaksinkertainen mestari ja maalikuningas. Hän jakoi Copa Américassa 2015 maalikuninkuuden neljällä maalilla yhdessä Perun Paolo Guerreron kanssa. Vuoden 2016 Copa América Centenariossa hän oli yksinään turnauksen paras maalintekijä kuudella maalillaan.


title: Atauro

text: Atauro on Itä-Timoriin kuuluva pieni saari, jolla asuu noin 8 602 ihmistä. Kokoa saarella on 140,5 km². Itä-Timorin pääkaupunki Dili sijaitsee noin 30 kilometrin päässä Itä-Timorin pääsaarella.


title: Atauro

text: Atauro on melko harvaan asuttua seutua, ja asutus on keskittynyt saaren rannikolle. Suurin saaren asutuskeskittymistä on Vilan kylä, joka tunnettiin ennen nimellä Maumeta. Muita saaren kyliä ovat muun muassa Anartutu ja Makili. Atauturolla on myös korkeampia seutuja ja sen vuorialue kulkee saaren päästä päähän. Korkein kohta saarella on Mano Côco, joka kohoaa 999 metriä merenpinnasta. Saari ei ole kovin metsäinen, ja suuri osa siitä on kuivaa puutonta aluetta. Vettä on saarella ylipäätään vähän. Saaren edustalla on koralliriutta, joka ulottuu itärannikolta länsirannikon pohjoisosiin.


title: Atauro

text: Atauron väestö on muun Itä-Timorin tapaan lähinnä kristittyjä. Pääosa on protestantteja, toisin kuin muualla maassa, missä väestö on pääasiassa katolilaisia. Merkittävä osa on kuitenkin myös Ataurolla katolilaisia ja uskontoryhmien määrä vaihtelee paljon kylittäin.


title: Atauro

text: 1500-luvulla portugalilaiset käyttivät saarta vankisiirtokuntana. Portugalin valta saarella päättyi Indonesian hyökkäykseen Itä-Timoriin vuonna 1975, jolloin alueen portugalilainen kuvernööri ja maan virkamiehet pakenivat pääsaarelta Ataurolle. Mukana oli myös kaksi sota-alusta, korvetit Joao Roby ja Alfonso Cerqueira. Ne eivät kuitenkaan vastustaneet indonesialaisia, jotka saapuivat saarelle 7. joulukuuta 1975. Sen sijaan ne pakenivat Darwiniin Australiassa. Indonesian vallan alaisuudessa vuosina 1981-1986 saarella pidettiin noin 3 000:ta vankia. Vuonna 1999 väkivalta Itä-Timorin pääsaarella kiihtyi, mutta Ataurolla se vaikutti vain vähän.


title: Janne Mollberg

text: Janne Mollberg (s. 5. toukokuuta 1981 Espoo) on uransa lopettanut suomalainen jalkapalloilija.


title: Janne Mollberg

text: Mollberg on FC Hongan kasvatti. Hän pelasi Hongassa neljä kauden ajan, tehden yhteensä 32 maalia Ykkösessä. Ykkösen kaudelle 2005 Mollberg siirtyi FC Viikinkeihin ollen joukkueensa paras maalintekijä kymmenellä maalilla. Hän teki Viikingeissä pääsarjadebyyttinsä kaudella 2007 21. huhtikuuta pelatussa vierasottelussa AC Oulua vastaan ja ensimmäisen pääsarjamaalinsa 29. kesäkuuta vierasottelussa FC Lahtea vastaan. Yhteensä hän pelasi Veikkausliigassa 10 ottelua, tehden niissä kaksi maalia. Kaudelle 2008 Mollberg solmi sopimuksen Atlantis FC:n kanssa, mutta mursi sääriluunsa alkukaudesta harjoitusottelussa Viikinkejä vastaan. Loukkaantumisen johdosta Mollberg oli sivussa koko loppukauden.


title: Greg Eckhardt

text: Gregory "Greg" Eckhardt (s. 7. tammikuuta 1989 Orange Park, Florida, Yhdysvallat) on yhdysvaltalainen jalkapalloilija.


title: Greg Eckhardt

text: Hän edusti juniorina Clay Countya ja yliopistosarjassa Clemson Tigersia. Eckhardt edusti suomalaista Vaasan Palloseuraa kaudella 2010 19:ssä sarjaottelussa, joista 13:ssa hän oli avauskokoonpanossa. Hän ei tehnyt otteluissa maaleja. Maajoukkuetasolla Eckhardt oli mukana Yhdysvaltain alle 17-, alle 18- ja alle 20-vuotiaiden maajoukkueissa.


title: Alaviitit

text: Alaviitit tai alawiitit (myös nusairit tai ansarit ("Alawīyyah" , "Nuṣayrī" ja "al-Anṣāriyyah") ovat merkittävä mystillinen ja synkretistinen uskonnollinen ryhmä, jonka tärkeimmät asuinalueet ovat Syyrian Välimeren-rannikolla sekä Libanonin rajan läheisyydessä kuten Damaskoksessa. Alaviitit luokitellaan yleensä šiialaisuuden haaraksi.


title: Alaviitit

text: Alaviitit johtavat nimensä Ali ibn Abi Talibista eli imaami Alista. "Alawi" tarkoittaa "Alin seuraajaa" tai "alilaista. Ali oli profeetta Muhammedin serkku ja vävy, joka on šiialaisuuden keskushahmo ja marttyyri. Šiialaisessa mielessä Ali oli ensimmäinen imaami ja viimeinen sunnalaisuuden "Oikeamielinen kalifi", jonka jälkeen islamilainen maailma joutui väärällä tielle.


title: Alaviitit

text: Alaviittien toinen nimitys "nusairit" tulee Abu Shu'ayb Muhammad ibn Nusairista (k. 863), joka oli 11. imaamin oppilas ja julistautui myöhemmin 12. imaamiksi eli Mahdiksi (ks. kaksitoistašiialaisuus). Tämä nimitys on tosin harhaanjohtava, koska alaviiteille keskeinen opillinen isä on juuri imaami Ali eikä ibn Nusair. Jo syyskuussa 1920 Ranskan miehityshallinto alkoi virallisesti kutsua tätä väestöryhmää nimellä "Alawi", jota alaviitit suosivat itsekin.


title: Alaviitit

text: Vielä vanhemmissa lähteissä alaviitteihin on viitattu nimellä "ansarit", jolla nimellä alaviitit kutsuivat itseään heidän parissa eläneen pastori Samuel Lyden mukaan 1800-luvun puolivälissä. Tosin toiset lähteet väittävät, että nimitys "ansari" on vain länsimaalaisten tekemä väärä transliteraatio sanasta "nusairi".


title: Alaviitit

text: Alaviitteja, "Alin seuraajia", on 12 % syyrialaisista. Osa muista muslimeista pitää alaviitteja vääräoppisina, koska he pitävät jumalana Muhammadin serkkua, vävyä ja seuraajaa, imaami Alia.


title: Alaviitit

text: “Ei ole muuta jumalaa kuin Ali”, kuuluu uskontunnustus. Alaviitit pitävät jumalana Muhammadin seuraajaa ja lankoa, imaami Alia. Ali on osa Isää, Poikaa ja Pyhää henkeä muistuttavaa kolminaisuutta.


title: Alaviitit

text:
Ali opetti Koraanin Muhammadille. Muhammad loi maailmankaikkeuden ja ylläpitää sitä. Alia tulee palvoa, Muhammadia ylistää ja Salmania rakastaa.
Alaviittien mielestä ihmiset olivat alun perin tähtiä valon maailmassa mutta heitä rangaistiin tottelemattomuudesta. Heidän on jälleensynnyttävä seitsemästi päästäkseen takaisin Alin hallitsemaan tähtien joukkoon. Huonosti käyttäytyvä jälleensyntyy kristittynä, epäuskoiset eläiminä. Väitetään, että naisilla ei ole sielua.


title: Alaviitit

text: Alaviitit viettävät myös kristillisiä juhlia kuten Jeesuksen syntymää ja palmusunnuntaita sekä viettävät messua jakaen leipää ja viiniä.


title: Alaviitit

text:
Islamintutkija Martin Kramerin mukaan alaviittien uskonto yhdistelee šiialaisuutta, kristinuskoa, gnostilaisuutta ja pakanauskontoja, ja sen ydin pidetään salassa, eivätkä alaviitit noudata islamin viittä pilaria, viittä velvollisuutta.
Monet sunnioppineista kuten Ibn Kathir ovat luokitelleet alaviitit pakanoiksi Kaikissa viidessä 1900-lukua edeltäneessä sunnioppineiden fatwassa alaviitit tuomittiin, mutta sitten poliittisista syistä, panarabialaisuuden etujen vuoksi keskeinen sunnivaikuttaja, Jerusalemin suurmufti, julisti alaviitit osaksi muslimiyhteisöä.


title: Alaviitit

text: Hafez al-Assadin sanotaan muokanneen alaviitteja tavallisten muslimien suuntaan. Al-Assad väittää alaviittien olevan tavallisia kaksitoistašiialaisia. Al-Assadin hallinnon valvomissa oppikirjoissa islam esitetään yhtenäisenä uskontona eikä viitata mitenkään alaviitteihin, druuseihin, ismailiitteihin tai edes šiialaisuuteen. Syyrian päätuomari Ali Sulayman al-Ahmad on sanonut: "Olemme alaviittimuslimeja. Kirjamme on koraani... ja uskontomme on islam."


title: Alaviitit

text: Professori Barry Rubinin mukaan al-Assadien kaudella alaviittien uskontoa on muokattu tai ainakin sen poikkeamia muusta islamista on peitelty.


title: Alaviitit

text: Alaviitit salaavat todelliset oppinsa ja väittävät muuta. Tämä tapa, taqiyya, on vuosisataisten vainojen tulosta. Tästä vainotusta vuoristolahkosta on vasta äskettäin tullut Syyrian hallitsijasuku.


title: Alaviitit

text: Alaviittien alkuperä on kiistanalainen. He itse katsovat periytyvänsä alkuperäisistä 11. imaamin Hasan al-Askarin (k. 873) ja hänen oppilaansa Ibn Nusayrin (k. 868) seuraajista.


title: Alaviitit

text: Uskonlahko järjestäytyi ilmeisesti ibn Nusairin seuraajan al-Khasibin (k. noin 969 Aleppossa) johdolla. Vuonna 1032 al-Khasibin pojanpoika ja oppilas al-Tabarani muutti Latakiaan, joka kuului tuohon aikaan Bysantin keisarikuntaan. Al-Tabaranista tuli useiden kirjoitustensa myötä alaviittien uskonopin keskeinen koontaja. Hän ja hänen oppilaansa käännyttivät Syyrian vuoristoisen rannikkoseudun ja Kilikian maalaisväestön alaviittiuskoon.


title: Alaviitit

text: Alaviittien kokemukset 1000-luvun alussa ja ristiretkien aikana olivat kovia. Ensin Aleppossa hallitsi Hamdanidien dynastia, jonka šiialainen Fatimidien dynastia kukisti vuonna 1003. Vuonna 1008 šiialainen hallinto päättyi, kun seldžukit valtasivat alueen, jolloin myös alaviitit jäivät haavoittuvaisiksi. Vuonna 1097 ristiretkeläiset tappoivat alaviitteja, mutta pian liittoutuivat näiden kanssa ismailiitteja vastaan. Vuonna 1120 ismailiitit ja kurdit kukistivat 25 000 alaviittia, mutta 1123 alaviitit voittivat kurdit joidenkin ismailiittien avustamana. Vuonna 1269 mongolit valtasivat Aleppon ja surmasivat tuhansia šiioja. Saman vuosisadan lopulla sunnit surmasivat tuhansia šiioja kostoksi siitä, että nämä olivat tukeneet ristiretkeläisiä. Tästä lähtien šiioja yritettiin käännyttää sunneiksi. Vuonna 1297 alaviitit ja ismailiitit yrittivät yhdistyä, mutta tämä ei onnistunut. Vuonna 1260 Homsiin saapuneet sunnilaiset mamelukit hallitsivat Syyrian aluetta ja heidän hallintoaikanaan 20 000 alaviittia surmattiin vuonna 1317. Sunnalaiset Ottomaanit valtasivat Syyrian vuonna 1516 ja surmasivat seuraavana vuonna 10 000 alaviittia.


title: Alaviitit

text: Ottomaanien valtakunnan aikana alaviitteja kohdeltiin huonosti, ja he vain pyrkivät vastustamaan sunnalaisuuteen käännyttämistä. Alaviitit kapinoivat useasti ottomaaneja vastaan säilyttäen näennäisen itsehallinnon vuoristossaan. Verinen historia teki alaviiteista epäluuloisia suhteessa ulkopuolisiin. He kieltäytyivät tunnustamasta ulkopuolisia auktoriteetteja ja maksamasta veroja. Eristäytyneet ja omaan yhteisöönsä keskittyneet alaviitit katsoivat elävänsä vihamielisten sunnien keskellä. He aina välillä ryöstöhävittivät tasangolla sijainneita sunnien kyliä. Vuonna 1832 alaviitit hyökkäsivät Masjafissa ismailiittien kylään, jolloin Damaskoksen pašša lähetti tuhansia sotilaita alaviitteja vastaan. Alaviitit saivat kokea vastatoimia myös vuosina 1870 ja 1877. 1900-luvun alussa sunnit hallitsivat varallisuutta ja politiikkaa, kun taas alaviitit elivät köyhinä maanviljelijöinä.


title: Alaviitit

text: T. E. Lawrence kuvaili elämäkerrassaan alaviittien eristäytyneisyyttä seuraavasti


title: Alaviitit

text: Ensimmäisen maailmansodan ja ottomaanien valtakunnan romahduksen yhteydessä Ranska miehitti Syyrian vuonna 1918. Alaviittien territoriosta tuli ranskalaisten hallitsema autonominen Kansainliiton mandaatti vuonna 1920. Kaksi vuotta myöhemmin se yhdistettiin osaksi Ranskan Syyriaa. Ranskalaiset tunnustivat alaviitit, antoivat heille autonomian yhdessä muiden vähemmistöryhmien kanssa ja hyväksyivät heidät siirtomaa-armeijan palvelukseen. Mandaattiaikana moni alaviittipäällikkö kannatti erillisen alaviittien kansakunnan tunnustamista ja yritti muuttaa autonomian itsenäisyydeksi. Alaviittien territorio ("Territoire des alaouites") muutettiin vuonna 1925 Alaviittivaltioksi ("État des Alaouites"). Syyskuussa 1930 siitä tuli Latakian kuvernementti, joka liitettiin osaksi Syyriaa vuoden 1937 alusta lähtien.


title: Alaviitit

text: Vuonna 1939 Luoteis-Syyria jaettiin, kun suuren alaviittiväestön asuttama Alexandrettan kuvernementti jaettiin Turkin ja Ranskan kesken. Jako päätettiin Kansainliiton valvomassa kansanäänestyksessä, eikä se ollut alaviittien tai muidenkaan syyrialaisten mieleen. Samana vuonna Latakian kuvernementista tuli jälleen itsenäinen alaviittien provinssi, joka liitettiin myöhemmin kesäkuussa 1944 jälleen osaksi Syyriaa.


title: Alaviitit

text: Syyria itsenäistyi 17. huhtikuuta 1946. Vuonna 1948 se osallistui arabivaltioiden Israelin-vastaiseen liittoumaan, mutta seuraavana vuonna maa joutui sotilasvallankaappausten kierteeseen. Aikaa leimasi Baath-puolueen nousu. Puoluetta oli ollut perustamassa iskenderunlainen alaviittijohtaja Zaki al-Arsuzi. Vuonna 1958 Syyria ja Egypti perustivat Yhdistyneen arabitasavallan, joka hajosi kolme vuotta myöhemmin, kun Syyriassa tapahtui sotilasvallankaappaus. Vuonna 1963 Baath-puolue nousi sotilasvallankaappauksessa valtaan. Vuonna 1966 radikaalit baathistit tekivät Salah Jadidin, Hafez al-Assad ja Nureddin al-Atassin johdolla sotilasvallankaappauksen syrjäyttäen ensimmäisen Baath-hallituksen. Vuoden 1966 kaappauksen johtajista Jadid ja Assad olivat alaviitteja.


title: Alaviitit

text: Vuonna 1970 ilmavoimien kenraali Hafez al-Assad kaappasi vallan ja käynnisti "Korjaavan vallankumouksen" Baath-puolueessa. Assadin nousua maan johtoon on verrattu siihen, että kastittomasta tulisi maharadža Intiassa tai että Venäjän tsaari olisi ollut juutalainen. Perinteiset valtasuhteet kääntyivät täysin ylösalaisin.


title: Alaviitit

text: Hafez al-Assadin poika Bašar al-Assad peri vallan vuonna 2000, ja käytännössä kaikki Syyrian nykyiset sotilaalliset ja tiedusteluelinten johtajat ovat alaviitteja. Assadien aikana maan johto on välttänyt korostamasta alaviittien ja muun muslimiväestön eroja. Syyrian kansannousun yhteydessä osa alaviiteista on liittynyt opposition kannattajiin.


title: Porin puuvillatehtaan palo

text: Porin puuvillatehtaan palo oli aikanaan Suomen sodanjälkeisen historian tuhoisin tulipalo. Palo syttyi Porin Puuvillan kutomossa 20. toukokuuta 1981, ja sen taloudelliset vahingot kohosivat noin 100 miljoonaan markkaan. Vuoden 2011 rahassa laskettuna vahingot ovat lähes 42 miljoonaa euroa. Tulipalo oli vuoden suurin tehdaspalo koko Euroopassa. Henkilövahinkoja se ei kuitenkaan vaatinut.


title: Porin puuvillatehtaan palo

text: Porin puuvillatehdas sijaitsee aivan kaupungin keskustan tuntumassa Kokemäenjoen pohjoisrannalla. Yritys oli perustettu 1898, palossa tuhoutunut kutomo oli valmistunut vuonna 1900. Kutomo oli suorakaiteen muotoinen 203 metriä pitkä ja 58 metriä leveä avonainen tehdassali.


title: Porin puuvillatehtaan palo

text: Tehdassalissa oli yhteensä 360 kutomakonetta, joista yhden sähkömoottori syttyi tuleen 20. toukokuuta 1981 noin klo 21.20. Liekit levisivät nopeasti koneen yläpuolella olevaan liikkuvaan pölynkeräimeen. Siitä tulipalo eteni kattorakenteisiin. Samalla syttyi myös lattialla ja ulkoseinän tiilisaumoissa oleva pöly. Työntekijät yrittivät aluksi sammuttaa paloa onnistumatta kuitenkaan siinä.


title: Porin puuvillatehtaan palo

text: Katossa ollut kiskoilla liikkuva pölynkeräin onnistui levittämään tulta hetken aikaa ympäri tehdassalia ennen kuin se pysäytettiin. Palon leviämistä vauhditti myös kutomon epäkuntoinen sprinklerijärjestelmä. Ensimmäiset sprinklerit alkoivat toimia vasta 20 minuuttia palon syttymisen jälkeen. Hälytys palokunnalle annettiin noin 6–7 minuutin kuluttua tulipalon syttymisestä, ja se saapui paikalle viittä minuuttia myöhemmin.


title: Porin puuvillatehtaan palo

text: Paloa olivat sammuttamassa Porin palolaitoksen lisäksi Porin VPK, Uudenkoiviston VPK sekä kaikki kaupungin tehdaspalokunnat sekä naapurikuntien palokuntia. Parhaimmillaan paikalla oli samanaikaisesti yli 170 palomiestä.


title: Porin puuvillatehtaan palo

text: Sammutustöitä vaikeutti huomattavasti, että kattorakenteita oli korjattu useaan otteeseen vuosikymmenten aikana. Uutta oli aina rakennettu vanhan päälle; kattoa purkavilla palomiehillä oli vastassaan useita kerroksia puurakenteita, peltiä ja lasivillaa. Sisäkatolla oli avonaisia onteloita, jotka olivat vuosien saatossa keränneet ruudin lailla syttyvää puuvillapölyä. Lisäksi katossa ei ollut minkäänlaisia savunpoistoluukkuja, joten sammuttaminen rakennuksen sisällä oli erittäin vaikeaa.


title: Porin puuvillatehtaan palo

text: Ponnistelut kutomon pelastamiseksi epäonnistuivat, ja 11 tuntia palon syttymisen jälkeen kaikki voimat keskitettiin viereisen kehräämön suojelemiseen. Lopulta kello 13 iltapäivällä ilmoitettiin palon olevan hallinnassa, ja tehtaan muut osat onnistuttiin säästämään liekeiltä.


title: Porin puuvillatehtaan palo

text: Tulipalon johdosta lomautettiin välittömästi yhteensä 250 työntekijää, ja 150 sai lomautusvaroituksen. Kutomon palo oli myös vaikuttamassa koko puuvillatehtaan lopettamiseen. Toimintoja alettiin vähentää heti palon jälkeen. Lopullisesti tehdas sulki ovensa vuonna 1994.


title: Porin puuvillatehtaan palo

text: Nykyään Porin Puuvillan tiloissa toimii muun muassa Porin yliopistokeskus seka useita eri alojen yrityksiä.


title: Pikkunokipöllö

text:
Pikkunokipöllö ("Tyto multipunctata") on tornipöllöjen sukuun kuuluva lintu. Sitä tavataan Australian kosteassa tropiikissa. Muiden petolintujen tavoin sen naaras (37 cm) on suurempi kuin koiras (33 cm). Se kuuluu ympäristön kannalta tärkeään pöllöryhmään, sillä se on tehokas saalistaja, joka pitää kurissa jyrsijäpopulaation. Se syö lähinnä rottia, pussimäyriä ja muita jyrsijöitä, mutta joskus myös lintuja ja liito-oravia (Petauristini). Pikkunokipöllö on pitkäikäinen, ja sen pesintäkausi ulottuu tammikuusta elokuuhun. Se luokitellaan yleiseksi vaikka sen esiintymisalue on aika pieni. Se kuuluu Australiassa suojeltuihin lintuihin.
Jotkut auktorit pitävät sitä nokipöllön alalajina, esimerkiksi BirdLife International ja IUCN, joka arvioi sen määräksi 2 000 pesivää paria.


title: Timo Ruuskanen

text: Timo Juhani Ruuskanen (s. 24. elokuuta 1968 Sääminki) on entinen suomalainen korkeushyppääjä. Hän voitti SM-kultaa ennen kahdeksattatoista syntymäpäiväänsa Vaasan Kalevan kisoissa vuonna 1986 tuloksella 218 cm. Turun Kalevan kisoissa vuonna 1989 hän saavutti SM-hopeaa. Sisäradoilta hänellä on kaksi SM-hopeaa, vuosilta 1987 ja 1989. Ennätyksensä 222 cm Timo Ruuskanen hyppäsi vuonna 1988. Korkeushypyn lisäksi hän harrasti myös kolmiloikkaa, missä hänen ennätyksensä on 16,11 m.


title: Timo Ruuskanen

text: Yleisurheilu-uransa jälkeen Timo Ruuskanen pelasi lentopalloa SM-sarjassa Jyväskylän Metso-Lentiksen riveissä vuosina 1994–1998. Beach volleyssä hän saavutti kaksi SM-pronssimitalia, vuosina 1996 ja 1997.


title: Stephenson

text: Stephenson on muun muassa seuraavien henkilöiden sukunimi:


title: V8 Supercars

text: V8 Supercars on australialainen Touring Car -autourheilusarja. Sarja järjestettiin ensimmäisen kerran vuonna 1997. Sarjassa ajetaan kahden eri valmistajan- Holdenn ja Fordin valmistamilla autoilla ja Dunlopin renkailla. Vuodesta 2013 Nissan ryhtyi kolmanneksi autonvalmistajaksi. Sarjalla on olemassa kolme luokkaa: V8 Supercar Championships, Dunlop V8 Supercar Series ja V8 Touring Car National Series.


title: V8 Supercars

text: Nykyisen sarjan mestaruuden ovat voittaneet Craig Lowndes, Mark Skaife (kolmesti), Marcos Ambrose (kahdesti), Russell Ingall, Rick Kelly, Garth Tander ja Jamie Whincup.


title: HMS Patrol

text: HMS Patrol oli Britannian kuninkaallisen laivaston Pathfinder-luokan tiedusteluristeilijä, joka palveli vuodesta 1905 alkaen ja romutettiin ensimmäisen maailmansodan päätyttyä 1919. Luokan alukset poistettiin 1912 hävittäjälaivueiden johtoalusten paikalta, kun Acorn-luokan hävittäjät osoittautuivat nopeammiksi.


title: HMS Patrol

text: Alus tilattiin Cammell Lairdilta Birkenheadistä. Sen köli laskettiin 31. lokakuuta 1903 ja alus laskettiin vesille 13. lokakuuta 1904. Alus valmistui 26. syyskuuta 1905.


title: HMS Patrol

text: "HMS Patrol" liitettiin lokakuussa 1907 Kotilaivastoon ja vuotta myöhemmin se siirrettiin Noreen sijoitetun 3. hävittäjälaivueen johtoalukseksi. Alus palveli vuonna 1909 hetken aikaa Portsmouthiin sijoitetussa 1. hävittäjälaivueessa ennen paluutaan 3. hävittäjälaivueeseen ja taas 1910 takaisin 1. hävittäjälaivueeseen. Alus oli laivueen mukana Harwichissa 1911 ja 1913-1914 Haulbowlinessa.


title: HMS Patrol

text: Ensimmäisen maailmansodan alkaessa alus kuului 9. hävittäjälaivueeseen, jonka tehtävänä oli suojata koillisrannikkoa Firth of Forthin ja Tynejoen suun välillä. Alus oli 16. joulukuuta 1914 Saksan keisarillisen laivaston osaston iskiessä Hartlepooliin satamassa. "SMS Blücher" osui alukseen kahdella kranaatilla, jolloin neljä miestä sai surmansa ja seitsemän haavoittui. Alus ajoi vaurioituneena karille Teesjoen suulla. Täydeltä tuholta aluksen pelasti saksalaisosaston vetäytyminen takaisin merelle ja se siirrettiin Middlesboroughiin telakalle.


title: HMS Patrol

text: Korjausten jälkeen alus liitettiin 7. hävittäjälaivueeseen Humberiin. Alus palveli 1918 Irlanninmerellä, mistä se palasi 9. hävittäjälaivueeseen Noreen. Sodan päätyttyä alus sijoitettiin reserviin. Se myytiin 21. huhtikuuta 1919 romutettavaksi Machinehandelille Alankomaihin.


title: HMS Foresight (1904)

text: HMS Foresight oli Britannian kuninkaallisen laivaston Forward-luokan tiedusteluristeilijä. Alus palveli vuodesta 1905 alkaen ensimmäisen maailmansodan päätyttyä tapahtuneeseen romuttamiseensa saakka 1920.


title: HMS Foresight (1904)

text: Alus tilattiin Fairfield Shipbuilding and Engineering Companyltä Govanista. Sen köli laskettiin 24. lokakuuta 1903 ja alus laskettiin vesille 8. lokakuuta 1904. Alus valmistui 8. syyskuuta 1905.


title: HMS Foresight (1904)

text: Alus myytiin romutettavaksi 1920.


title: HMS Forward (1904)

text: HMS Forward oli Britannian kuninkaallisen laivaston Forward-luokan tiedusteluristeilijä. Alus palveli vuodesta 1905 alkaen vuonna 1921 tapahtuneeseen romuttamiseensa saakka.


title: HMS Forward (1904)

text: Alus tilattiin Fairfield Shipbuilding and Engineering Companyltä Govanista. Sen köli laskettiin 22. lokakuuta 1903 ja alus laskettiin vesille 27. elokuuta 1904. Alus valmistui 22. elokuuta 1905.


title: HMS Forward (1904)

text: Alus myytiin romutettavaksi 1921.


title: Ksantoni

text: Ksantoni eli dibentsopyroni tai difenyleeniketonioksidi (CHO) on ketoni. Ksantonin rakenne esiintyy useissa kasvien väripigmenteissä, kuten euksantiinissa ja gentisiinissä (CHO).


title: Ksantoni

text: Ksantoni on kiinteänä valkeahkoja neulamaisia kiteitä. Yhdiste on käytännöllisesti katsoen veteen liukenematon, mutta liukenee orgaanisiin liuottimiin, kuten etanoliin, kloroformiin ja bentseeniin. Myös väkevä rikkihappo kykenee liuottamaan yhdisteen ja tällä liuoksella on röntgenvalossa kirkkaan sininen fluoresenssi. Ksantoni voidaan pelkistää ksanteeniksi tai ksanthydroliksi.


title: Ksantoni

text: Ksantonia voidaan valmistaa tislaamalla fenyylisalisylaattia. Toinen tapa valmistaa yhdistettä on salisyylihapon kuumennus 250 °C lämpötilaan hiilidioksidi-ilmakehässä.


title: Ksantoni

text: Ksantoni on myrkyllistä eräillä hyönteistoukille, minkä vuoksi sitä voidaan käyttää niiden hävittämiseen. Sille on myös käyttöä orgaanisessa synteesissä väriaineiden ja lääkkeiden valmistuksessa.


title: Luettelo

text: Luettelo on eräs keino järjestää informaatiota sisältäviä symboleita, abstrakteja kohteita, peräkkäin, yleensä jonkin ilmaistun kriteerin mukaan. Sen sijaan konkreettisia kohteita, kuten ihmisiä tai esineitä ei voida järjestää luetteloksi, vaan niitä järjestettäessä muodostuu esimerkiksi jono tai pino. Luetteloita käytetään järjestäytyneissä yhteiskunnissa esimerkiksi hallinnossa, uskonnoissa, elinkeinoelämässä ja opetuksen apuvälineinä. Esimerkiksi perimätietoa välittävä luettelo voi olla olemassa pelkästään suullisena. Luetteloiden käyttö ei siis rajoitu pelkästään kirjallisiin kulttuureihin.


title: Luettelo

text: Englannissa Vilhelm Valloittajan määräyksestä koottu Domesday book -maakirja vuodelta 1086 on tunnettu esimerkki vanhasta hallinnolliseen käyttöön tarkoitetusta luettelosta.


title: Luettelo

text: Roomalaiskatolinen kirkko julkaisi kiellettyjen kirjojen luettelonsa Index Librorum Prohibitorumin ensimmäisen laitoksen vuonna 1557.


title: Luettelo

text: Puhelinluettelo sisältää tietoja puhelinnumeroista ja niiden haltijoista, tavallisesti haltijoiden nimen mukaisessa järjestyksessä.


title: Luettelo

text: Laajoja kirjaluetteloita kutsutaan bibliografioiksi. Tunnettu suomalainen kirjaluettelo on Fredrik Wilhelm Pippingin yhdessä Matti Pohdon kanssa kokoama "Luettelo suomeksi präntätyistä kirjoista" (1856-1857).


title: Luettelo

text: Ensimmäisen laatijansa Ludwig von Köchelin mukaan nimetty Köchelin luettelo sisältää tietoja Wolfgang Amadeus Mozartin teoksista.


title: Luettelo

text: Luettelo voidaan laatia myös kortiston tai tietokannan muotoon, jos sen sisältöä on tarpeen laajentaa tai muuttaa eli päivittää usein.


title: Luettelo

text: Kirjastoissa ja muissa tietohuolto-organisaatioissa tapahtuvaa aineistoluetteloiden ja muiden bibliografisten tietokantojen kartuttamista järjestettävien kohteiden metatiedoilla nimitetään luetteloinniksi.


title: Luettelo

text: Luetteloiden tekeminen, kerääminen ja tutkiminen voivat olla harrastuskin.


title: Luettelo

text: Ohjelmoinnissa luettelo eli linkitetty lista on eräs tietorakenne. Merkintäkielissä on omat rakenteensa luetteloiden esittämiseksi ja muotoilemiseksi.


title: HMS Bat

text: HMS Bat oli Britannian Kuninkaallisen laivaston Star-luokan torpedovenehävittäjä.


title: HMS Bat

text: Alus tilattiin 9. tammikuuta 1896 Palmers Shipbuilding and Iron Companyltä Jarrowista, jolloin sen valmistusajaksi määrättiin 10 kuukautta. Köli laskettiin 28. toukokuuta 1896 telakkanumerolla 712 ja alus laskettiin vesille 7. lokakuuta 1896. Alus valmistui elokuussa 1897.


title: HMS Bat

text: Alus palveli 1902-1905 Välimerellä, mutta muuten se oli palveluksessa Britteinsaarten vesillä. Alus myytiin 30. elokuuta 1919 romutettavaksi Hayesille Porthcawliin.


title: Bakı Kristal Zalı

text: Bakı Kristal Zalı on monikäyttöhalli, joka rakennettiin Azerbaidžanin pääkaupunkiin, Bakuun. Hallissa järjestettiin Eurovision laulukilpailu 2012. Hallin erikoisuutena oli, että Euroviisujen aikaan hallin seinään muodostui esiintyvän maan lippu.


title: HMS Chamois

text: HMS Chamois oli Britannian Kuninkaallisen laivaston Star-luokan torpedovenehävittäjä.


title: HMS Chamois

text: Alus tilattiin 9. tammikuuta 1896 Palmers Shipbuilding and Iron Companyltä Jarrowista osana vuosien 1895-1896 laivasto-ohjelmaa. Sen köli laskettiin 28. toukokuuta 1896 telakkanumerolla 713 ja alus laskettiin vesille 9. marraskuuta 1896. Alus valmistui marraskuussa 1897. Sen tarjoukseen perustunut hinta oli 52410 puntaa.


title: HMS Chamois

text: "HMS Chamois" siirrettiin 1901 Välimerelle. Alus tuhoutui 26. syyskuuta 1904 potkurinlavan irrottua kovassa vauhdissa Patrasinlahdella Kreikan rannikolla. Akseli murtui epäkeskon pyörimisen vuoksi murtaen samalla rungon. Saamansa vuodon seurauksena alus upposi perä edellä.


title: Kovaresmia

text: Kovaresmia oli keskiaikainen muslimivaltakunta, jonka keskus sijaitsi Araljärven eteläpuolella. Granadan sulttaanin Muhammed III:n aikana (1200-1220) se ulottui Tigriksestä Indukseen.


title: Kovaresmia

text: Valtakunta joutui Tšingis-kaaniin alueellisen laajenemisen tielle 1219–1221. Osa kovaresmialaisista sulautui mongoleihin ja muodosti klaanin. Osa ryhtyi palkkasotureiksi. He olivat ratsuineen valloittamassa kristityiltä Jerusalemin vuonna 1244. Osa Kovaresmian sotilaista siirtyi Egyptiin, jossa he palvelivat mamelukkeina.


title: HMS Crane (1896)

text: HMS Crane oli Britannian Kuninkaallisen laivaston Star-luokan torpedovenehävittäjä.


title: HMS Crane (1896)

text: Alus tilattiin 9. tammikuuta 1896 Palmers Shipbuilding and Iron Companyltä Jarrowista osana vuosien 1895-1896 laivasto-ohjelmaa. Sen köli laskettiin 2. elokuuta 1896 telakkanumerolla 714 ja alus laskettiin vesille 17. joulukuuta 1896. Alus valmistui huhtikuussa 1898. Sen tarjoukseen perustunut hinta oli 52376 puntaa.


title: HMS Crane (1896)

text: Alus palveli Välimerellä 1902-1904 ja se vieraili Gibraltarilla 1912, mutta muuten se palveli Britteinsaarilla. Alus myytiin romutettavaksi 10. kesäkuuta 1919.


title: HMS Flying Fish (1897)

text: HMS Flying Fish oli Britannian Kuninkaallisen laivaston Star-luokan torpedovenehävittäjä.


title: HMS Flying Fish (1897)

text: Alus tilattiin 9. tammikuuta 1896 Palmers Shipbuilding and Iron Companyltä Jarrowista osana vuosien 1895-1896 laivasto-ohjelmaa. Sen köli laskettiin 9. elokuuta 1896 telakkanumerolla 715 ja alus laskettiin vesille 4. maaliskuuta 1897. Alus valmistui kesäkuussa 1898. Sen tarjoukseen perustunut hinta oli 52410 puntaa.


title: HMS Flying Fish (1897)

text: Alus palveli 1902-1905 Välimerellä, mutta muuten se oli Britteinsaarilla. Alus myytiin romutettavaksi 30. elokuuta 1919 T. R. Salesille.


title: HMS Fawn (1897)

text: HMS Fawn oli Britannian Kuninkaallisen laivaston Star-luokan torpedovenehävittäjä.


title: HMS Fawn (1897)

text: Alus tilattiin Palmers Shipbuilding and Iron Companyltä Jarrowista osana vuosien 1896-1897 laivasto-ohjelmaa. Sen köli laskettiin 5. syyskuuta 1896 telakkanumerolla 721 ja alus laskettiin vesille 13. huhtikuuta 1897. Alus valmistui joulukuussa 1898.


title: HMS Fawn (1897)

text: Alus palveli 1902-1906 Välimerellä, mutta muuten se oli Britteinsaarilla. Alus myytiin romutettavaksi 23. elokuuta 1919 Wardille Uuteen Hollantiin.


title: Pyhä Kristoforos

text: Pyhä Kristoforos eli "Pyhä Kristoffer" (, "Ágios Khristóforos") on sekä katolisen että ortodoksisen kirkon kunniottama pyhimys, jonka väitetään tulleen surmatuksi marttyyrinä Rooman keisari Deciuksen (249–251) tai toisten tietojen mukaan Maximinus Daian aikana (308–313). Eriävät käsitykset johtuvat mahdollisesti sekaannuksesta, jonka on aiheuttanut nimien Decius ja Dacian (Daia, daakialainen) samankaltaisuus.


title: Pyhä Kristoforos

text: Ortodoksisessa kirkossa Pyhän Kristoforoksen muistopäivä on 9. toukokuuta. Katolisen kirkon tridentiininen kalenteri salli Pyhän Kristoforoksen muistoa vietettävän 25. heinäkuuta ainoastaan yksityisessä messussa. Tämä rajoitus kumottiin vuonna 1954. Vaikka katolinen kirkko yhä sallii häneen kohdistuvat hartaudenharjoitukset ja mainitsee hänet 25. heinäkuuta muistettavien pyhimysten joukossa, paavi Paavali VI poisti hänet katolisesta pyhimyskalenterista vuonna 1969 antamallaan motu propriolla "Mysterii Paschalii". Tuolloin kirkko julisti, että hänen muistopäivänsä ei kuulunut vanhaan roomalaiseen perinteeseen vaan oli tullut käytäntöön jokseenkin myöhään (noin 1550), mutta muistopäivää vietetään yhä paikallisesti.


title: Pyhä Kristoforos

text: Pyhän Kristoforoksen elämään ja kuolemaan liittyy useita legendoja, jotka ensin kirjoitettiin kreikaksi, mahdollisesti 500-luvulla, ja tunnettiin jo 800-luvulla Ranskassakin. Walter Speyeriläinen kirjoitti niistä 1000-luvulla oman versionsa, mutta tunnetuimmat muunnelmat ovat peräisin Kultaisesta Legendasta 1200-luvulta.


title: Pyhä Kristoforos

text: Legendan mukaan Kristoforos oli kanaanilainen, viisi kyynärää (noin 2,25 metriä) pitkä, ja hänellä oli pelottavat kasvot. Palveltuaan aikansa Kanaanin kuningasta hän päätti poistua ja palvella ”suurinta kuningasta, joka on olemassa”. Hän meni suurimpana tunnetun kuninkaan luokse, mutta eräänä päivänä hän hän näki kuninkaan tekevän ristinmerkin, kun paholainen mainittiin. Todettuaan, että kuningas pelkäsi paholaista, Kristoforos päätti mennä paholaisen luo. Hän kohtasi joukon rosvoja, joista yksi väitti olevansa paholainen, ja hän päätti palvella tätä. Mutta kun hän huomasi, että hänen uusi isäntänsä karttoi tien varressa olevaa ristiä, hän päätteli paholaisen pelkäävän Kristusta, hylkäsi rosvojoukon ja ryhtyi tiedustelemaan ihmisiltä, missä Kristus oli. Hän kohtasi erakon, joka perehdytti hänet kristilliseen uskoon. Kristoforos kysyi häneltä, miten Kristusta voitiin palvella. Kun erakko suositteli paastoa ja rukousta, Kristoforos vastasi, ettei hän kyennyt sellaiseen. Sen jälkeen erakko ehdotti, että suuren kokonsa ja voimansa vuoksi Kristoforos voisi palvella Kristusta auttamalla ihmisiä kulkemaan erään vaarallisen joen yli, missä monet olivat menehtyneet sitä yrittäessään. Erakko lupasi, että tällainen palvelus miellyttäisi Kristusta.


title: Pyhä Kristoforos

text: Kun Kristoforos oli suorittanut tällaisia palveluksia jonkin aikaa, pieni lapsi pyysi häntä kuljettamaan hänet joen yli. Ylityksen aikana joki alkoi tulvia ja lapsi tuntui raskaalta kuin lyijy, niin että Kristoforos vain vaivoin saattoi kuljettaa hänet ja joutui suuriin vaikeuksiin. Kun hän lopulta pääsi vastarannalle, hän sanoi lapselle: ”Olet saattanut minut suurimpaan vaaraan. En usko, että koko maailma olisi harteillani niin raskas kuin sinä olit.” Lapsi vastasi: ”Harteillasi ei ollut vain koko maailma vaan Hän joka teki sen. Olen Kristus, kuninkaasi, jota palvelet tässä työssäsi.” Sen jälkeen lapsi katosi.


title: Pyhä Kristoforos

text: Myöhemmin Kristoforos kävi Lyykian kaupungissa ja lohdutti siellä kristittyjä, joita uhkasi marttyyrikuolema. Vietynä paikallisen kuninkaan luo hän kieltäytyi uhraamasta pakanallisille jumalille. Kuningas yritti voittaa hänet puolelleen luovuttamalla hänelle rikkauksia ja antamalla kahden kauniin naisen vietellä hänet. Kristoforos kuitenkin käännytti nämä naiset kristinuskoon, kuten hän oli jo tehnyt tuhansille kaupungin asukkaille. Kuningas määräsi hänet surmattavasti. Monet yritykset hänen surmaamisekseen epäonnistuivat, mutta lopulta hänet saatiin mestattua.


title: Pyhä Kristoforos

text: Legendojen historiallinen tutkimus viittaa siihen, että Reprobus (Kristoforos) eli Rooman keisari Deciuksen ja hänen toimeenpanemiensa kristittyjen vainon aikaan ja että hänet vangitsi ja surmasi Antiokian kuvernööri. Historioitsija David Woods on esittänyt, että Pietari Attalialainen mahdollisesti kuljetti Pyhän Kristoforoksen maalliset jäännökset Aleksandriaan, jossa hänet ehkä samastettiin egyptiläisen marttyyrin Pyhän Menaksen kanssa.


title: Pyhä Kristoforos

text: Pyhän Kristoforoksen legendaan liittyy kaksi tärkeää historiallista seikkaa, joiden perusteella hänet on samastettu Pyhään Menakseen. Ensinnäkin kreikkalaisten ja latinalaisten legendojen mukaan Kristoforos kuului Valerianuksen kolmanteen Marmantean kohorttiin (), Pohjois-Afrikan Marmaricassa Egyptin ja Libyan rajamailla toimineeseen sotaväenosastoon, jonka kuitenkin perusti vasta keisari Diocletianus. Toiseksi Pyhä Kristoforos kärsi marttyyrikuoleman Antiokiassa.


title: Pyhä Kristoforos

text: Kertomus Pyhän Menaksen marttyyrikuolemasta on yksityiskohtia myöten samankaltainen kuin Pyhän Kristoforoksenkin. Teorian mukaan, joka samastaa nämä kaksi pyhimystä, "Kristoforos", joka tarkoittaa "Kristuksen kantajaa", oli kunnianimi, joka annettiin Antiokiassa kuolleelle urhoolliselle Menakselle. Koska hän ei ollut maan syntyperäinen asukas, hänen nimeään ei tunnettu ja niinpä häntä kutsuttiin vain kunnianimellä "Kristoforos" eli Kristuksen kantaja. Koptilaisessa perinteessä Pyhä Menas on matkustajien suojeluspyhimys, aivan samoin kuin Kristoforos kreikkalaisessa ja latinalaisessa perinteessä.


title: Pyhä Kristoforos

text: Ortodoksinen kirkko viettää Lycean Kristoforoksen muistopäivää 9. toukokuuta. Silloin luettava liturginen teksti ja hymnit viittaavat hänen vangitsemiseensa Deciuksen käskystä, joka yritti vietellä Kristoforoksen porttojen avulla ennen kuin määräsi hänet mestattavaksi. Kontakion-hymnissä sanotaan:


title: Pyhä Kristoforos

text: Pyhän taiteen museossa Pyhän Justinen kirkossa (Sveti Justina) Rabissa Kroatiassa on kullattu pyhäinjäännöslipas, jossa väitetään sisältävän Pyhän Kristoforoksen pääkallon. Kirkon mukaan pääkallo tuotiin sinne 1000-luvulla, ja kun se sijoitettiin kaupunginmuurin päälle, se tuhosi saraseenien armeijan, joka parhaillaan piiritti kaupunkia.


title: Pyhä Kristoforos

text:
Mitaleja, joissa on Pyhän Kristoforoksen nimi ja kuva, käyttävät yleisesti riipuksina varsinkin matkustajat hartauden harjoittamiseksi ja pyytääkseen häneltä siunausta. Hänen pienoispatsaitaan pidetään usein autoissa. Ranskassa näihin mitaleihin liittyy usein käytetty sanonta "Regarde st. Cristophe et va-t-en rassuré" (Katso Pyhää Kristoforosta ja jatka matkaasi rauhoittueneena"); espanjankielisissä maissa taas sanotaan: "Si en San Cristóbal confías, de accidente no morirás" ("Jos luotat Pyhään Kristoforokseen, et kuole onnettomuudessa").
Itävallassa järjestetään vuosittain lähimpänä Pyhän Kristoforoksen päivää olevana sunnuntaina rahankeräys ajoneuvojen hankkimiseksi lähetyssaarnaajille, ja silloin ihmisiä pyydetään antamaan hyvin pieni rahamäärä jokaista kilometriä kohti, jonka he ovat vuoden aikana matkustaneet turvallisesti.


title: Pyhä Kristoforos

text: Kristoforos on laajalti suosittu pyhimys, jota pidetään urheilijoiden, merimiesten, lautturien ja matkailijoiden suojeluspyhimyksenä. Häntä kunnioitetaan yhtenä neljästätoista pyhästä auttajasta. Häneltä pyydetään myös suojelusta muun muassa ukkosta, kulkutauteja, epilepsiaa, tulvia ja myrskyjä vastaan, ja hän on myös jousiampujien, opiskelijoiden, merimiesten, kirjansitojien, puutarhurien ja kuljettajien suojeluspyhimys.


title: Pyhä Kristoforos

text: Kristoforos tunnetaan myös monien paikkakuntien suojeluspyhimyksenä. Niitä ovat Baden, Braunschweig ja Mecklenburg Saksassa, Barga Italiassa, Rab Kroatiassa, Saint Kitts, Girona Espanjassa, Mondim de Basto Portugalissa, Agrinion Kreikassa, Vilna Liettuassa, Riika Latviassa, Havanna Kuubassa ja Paete Filippiineillä.


title: Pyhä Kristoforos

text: Koska Pyhä Kristoforos tunnetaan matkustajien suojeluspyhimyksenä ja suojelijana äkilliseltä kuolemalta, monissa kirkoissa on hänen patsaansa, joka usein on sijoitettu vastapäätä etelänpuoleista ovea niin, että se on helposti nähtävissä. Hänet kuvataan tavallisesti jättiläiskokoisena miehellä, jolla on lapsi harteillaan ja sauva toisessa kädessä. Englannissa on enemmän Pyhää Kristoforosta kuin ketään muuta pyhimystä esittävää seinämaalausta; vuonna 1904 Mrs. Collier, joka kirjoitti asiasta British Archaeological Associationille, mainitsi kaikkiaan 183 häntä esittävää maalausta, veistosta tai muuta teosta, mikä ylittää kaikki muut paitsi Neitsyt Marian. Myös Suomessa Hattulan Pyhän Ristin kirkossa on näyttävä Kristoforos-maalaus eteläportaalia vastapäätä tervehtimässä kirkkoon astujia.


title: Pyhä Kristoforos

text: Ortodoksissa ikoneissa Pyhä Kristoforos kuvataan usein koiranpäisenä. Tämä on saanut alkunsa siitä, että keisari Diocletianuksen aikana mies nimeltä "Reprebus", "Rebrebus" tai "Reprobus" vangittiin taistelussa Egyptin länsipuolella Kyrenaikassa asuvia heimoja vastaan. Hagiografisen kertomuksen mukaan tällä sotaväenosastolla oli nimi "numerus Marmaritarum". Hänen kerrottiin olevan erittäin suurikokoinen ja että hänellä oli koiran pää ihmisen pään sijasta, mitä pidettiin tyypillisenä marmaritalaisille. Tämä bysanttilainen kuvaus Pyhästä Kristoforoksesta juontuu siitä, että kanaanilaisia tarkoittava latinan sana "cananeus" on sekoitettu sanaan "canineus", koiramainen.


title: Pyhä Kristoforos

text: Saksalainen piispa ja runoilija Walter Speyeriläinen kuvasi Pyhän Kristoforoksen koiranpäiseen lajiin kuuluvana jättiläisenä, joka asui Kanaanin maassa, söi ihmislihaa ja haukkui. Mutta kun hän tapasi Kristus-lapsen, hän katui aikaisempaa käytöstään ja otti vastaan kasteen. Tällöin hän myös sai ihmismäisen ulkonäön, ja siitä lähtien hän omisti elämänsä kristilliselle palvelukselle ja tuli yhdeksi sotilaspyhimyksistä.


title: HMS Flirt (1897)

text: HMS Flirt oli Britannian Kuninkaallisen laivaston Star-luokan torpedovenehävittäjä.


title: HMS Flirt (1897)

text: Alus tilattiin Palmers Shipbuilding and Iron Companyltä Jarrowista osana vuosien 1896-1897 laivasto-ohjelmaa. Sen köli laskettiin 5. syyskuuta 1896 telakkanumerolla 722 ja alus laskettiin vesille 15. toukokuuta 1897. Alus valmistui huhtikuussa 1899.


title: HMS Flirt (1897)

text: Alus palveli koko uransa Britteinsaarilla. Palmers uusi aluksen kattilat 1903. Se liitettiin ensimmäisessä maailmansodassa Doverin partio-osastossa. Se upposi 27. lokakuuta 1916 Doverinsalmen taistelussa Saksan keisarikunnan laivaston hävittäjien torpedoimana.


title: HMS Albacore (1906)

text: HMS Albacore oli Britannian Kuninkaallisen laivaston Albacore-luokan torpedovenehävittäjä.


title: HMS Albacore (1906)

text: Sen köli laskettiin syyskuussa 1905 Palmers Shipbuilding and Iron Companyn telakalla Jarrowissa ja alus laskettiin vesille 19. syyskuuta 1906. Alus valmistui 1907.


title: HMS Albacore (1906)

text: Alus myytiin romutettavaksi 1918.


title: Systeemityö

text: Systeemityö tai tietojärjestelmätyö tarkoittaa organisaatioiden yksilöllisten tarpeiden analysointiin perustuvaa tietojärjestelmien suunnittelu- ja kehitystyötä, joka tähtää automatisoitavaksi soveltuvien prosessien toteuttamiseen ohjelmistojen avulla. Systeemityö voi sisältää tietojärjestelmien suunnittelua, toteutusta, integrointia, hankintaa, käyttöönottoa, hallintaa ja ylläpitoa sekä organisaation tietojärjestelmäkokonaisuuden ja sen arkkitehtuurin suunnittelua, ylläpitoa ja kehittämistä. Systeemityö on suomalaisessa kirjastoluokituksessa luokka 61.2.


title: Systeemityö

text: Kulttuurihistoriallisesti systeemityön pääpaino on ollut sisäisessä, organisaation toimintaan sidotussa kehittämisessä, joka sisältää useita näkökulmia, kuten:


title: Systeemityö

text: Systeemisuunnittelu (engl. ) ei ole systeemityön vastine, sillä se tarkoittaa käytännössä vain erityisen suurten tietojärjestelmien kehittämistä. Systeemisuunnittelu on insinöörityötä, kun taas systeemityön ydintä on organisaation toiminnan kehittäminen ja kaiken läpäisevä sosiotekninen näkemys. Systeemisuunnittelua leimaa vahva prosessiajattelu ja tekninen formalismi, kun taas systeemityötä toimijoiden kontekstiin liittyvä ajattelu ja toimijoiden ja työn tuloksen tiivis yhteys. Systeemityöprojekti voidaan tietyissä tilanteissa vetää onnistuneesti läpi ilman mitään ohjelmistokehitystä:


title: Systeemityö

text: Systeemityö on käsitteenä käytössä lähinnä Pohjoismaissa, pitkälti NordData-konferenssien kautta. Kun monissa muissa maissa teknologia, hallinto ja ihmistieteet erotettiin, systeemityön suuri ajatus oli tuoda poikkititeellinen käsite ylittämään perinteisen ohjelmistotuotannon, bisnesprosessiajattelun sekä tietohallintotrendit ja joka alkuaikanaan painottui kaupallis-hallinnollisten systeemien käsittelyyn.


title: Systeemityö

text: Systeemityö-termiä on alettu käyttää tietojenkäsittelyn aikakaudella ennen henkilökohtaisia tietokoneita. Tällöin systeemityö tarkoitti oikeastaan kaikkea muuta paitsi tieteellistä laskentaa. Nykyisin kenttä on laajentunut räjähdysmäisesti, mutta systeemityön voi katsoa edelleen sisällyttävän kaikki uusimmatkin virtaukset, kuten avoimen lähdekoodin, verkon mashupit tai mobiilikehityksen.


title: Systeemityö

text: Joissain yrityksissä systeemityö on korvattu termillä ohjelmistotuotanto, mutta tällöin kyse on nimenomaan ohjelmistotuotantoon keskittyvistä yrityksistä, joita eivät systeemityön muut osa-alueet kosketa.


title: Systeemityö

text: Haaga-Helia ammattikorkeakoulun tietojenkäsittelyn koulutusohjelmassa systeemityötä pidetään kattokäsitteenä kaikenlaisen tietojenkäsittelyn kehittämiselle ja ylläpidolle.


title: HMS Bonetta

text: HMS Bonetta oli Britannian Kuninkaallisen laivaston Albacore-luokan torpedovenehävittäjä.


title: HMS Bonetta

text: Sen köli laskettiin syyskuussa 1905 Palmers Shipbuilding and Iron Companyn telakalla Jarrowissa ja alus laskettiin vesille 14. tammikuuta 1907. Se valmistui vielä samana vuonna.


title: HMS Bonetta

text: Alus myytiin romutettavaksi 1920.


title: Virtuosi UK

text: Virtuosi Racing (aiemmin tunnettu nimellä Virtuosi UK) on brittiläinen pikkuformulatalli, joka kilpailee Auto GP-sarjassa. Tallin perustivat vuonna 2012 Declan Lohan, Andy Roche ja Paul Devlin. Talli ei pohjaudu aiempaan Formulatalliin vaan on täysin uusi yritys. Talli debytoi vuonna 2012 Auto GP-sarjassa. Talli saavutti heti voiton kun Pål Varhaug ajoi voittoon Monzan sprinttikilpailussa. Talli saavutti debyyttivuonnaan kolme voittoa. Vuoden 2013 puolivälistä lähtien talli teki yhteistyötä Comtec Racingin kanssa. Vuodesta 2015 talli on yhteistyössä Russian Time GP2-tallin kanssa.


title: Euroopan kalastuksenvalvontavirasto

text: Euroopan kalastuksenvalvontavirasto (EFCA) on Euroopan unionin erillisvirasto joka sijaitsee Vigossa Espanjassa. Viraston tehtävänä on lisätä kalastuspolitiikan täytäntöönpanon yhtenäisyyttä ja tehokkuutta yhdistämällä EU:n yhteiset ja kansalliset valvonta- ja tarkastusresurssit ja koordinoimalla täytäntöönpanon valvontaa. Koordinoinnin avulla korvataan valvonnan puutteita, jotka johtuvat jäsenvaltioiden valvontaresurssien ja painopisteiden eroista. Virasto organisoi kansallisten valvonta- ja tarkastusresurssien käytön yhteisön strategian mukaisesti. Sille määritellään EU:n tavoitteiden mukaiset tehtävät ja toimeksianto yhdessä jäsenvaltioiden kanssa.


title: Euroopan kalastuksenvalvontavirasto

text: Avaintehtäviensä lisäksi virastolla on tehtäviä, jotka liittyvät mm. kalastustarkastajien koulutukseen sekä tarkastustekniikoita ja -menetelmiä koskevaan neuvontaan. Viraston tavoite on yhtenäistää kalastuspolitiikan täytäntöönpano koko EU:ssa.


title: Auringonpolttama

text: Auringonpolttama on elävän kudoksen, kuten ihon, palovamma, jonka aiheuttaa liika altistuminen ultraviolettisäteilylle yleensä auringonvalosta saatuna. Tavanomaiset oireet ihmisillä ja eläimillä ovat punainen tai punertava ja kuumottava iho, yleinen raukeus ja lievä heikotus. Äärimmäisissä tapauksissa liika UV-säteily voi olla hengenvaarallista. Vähäisempi altistus UV-säteilylle tuottaa yleensä rusketuksen.


title: Auringonpolttama

text: Liiallinen UV-säteily on ihokasvainten yleisin aiheuttaja. Aurinkovoiteen uskotaan laajalti suojaavan auringonpolttamalta, joskin joidenkin tutkijoiden mukaan se ei välttämättä suojaa tehokkaasti pahanlaatuiselta melanoomalta, jota aiheuttaa joko ultraviolettisäteilyn spektrin toinen osa tai jokin auringosta riippumaton tekijä. Vaatetusta pidetään parhaana keinona suojata ihoa. Maltillinen rusketus ilman palamista nostaa ihon melaniinin määrää ja voi siten myös suojata myöhemmältä auringonpolttamalta. Sekä auringonpolttaman että ruskettumisen aiheuttaa suora DNA-vaurio. Kun ihosolujen DNA tuhoutuu UV-säteilyn vaikutuksesta, tyypin I solukuolema käynnistyy ja iho korvautuu uudella. Pahanlaatuinen melanooma voi syntyä epäsuoran DNA-vaurion johdosta, jos vaurio ei korjaudu kunnolla. Auringonpolttama paranee hitaasti, joskin jotkin ihovoiteet voivat lievittää oireita.


title: Fabryka Schindlera

text: Fabryka Schindlera on Puolan Krakovassa sijaitseva museo, joka kertoo saksalaisten miehitysajasta Krakovassa toisen maailmansodan aikana, sekä juutalaisten kohtalosta tuona aikana.


title: Fabryka Schindlera

text: Museorakennuksessa toimi vuosina 1940-1944 saksalaisen liikemiehen Oscar Schindlerin omistama emalitehdas, jossa hän auttoi tehtaan juutalaisia työntekijöitä välttämään joutumisen keskitysleirille. Tarina on tullut tunnetuksi elokuvasta Schindlerin lista, joka on myös osittain kuvattu tällä tehtaalla.


title: Hans van Sanden

text: Hans van Sanden (k. 1590, Helsinki) oli 1500-luvun lopulla Helsingissä elänyt kauppias ja porvari, joka muistetaan Helsingin Vanhassakaupungissa säilyneestä hautakivestään sekä Ursula Pohjolan-Pirhosen kirjoittamien historiallisten romaanien pääosin fiktiivisenä päähenkilönä. Hän lienee tunnetuin Helsingin 1500-luvun asukkaista, vaikka hänestä onkin säilynyt vain fragmentaarista tietoa.


title: Hans van Sanden

text: Hans van Sandenia on nimensä perusteella oletettu syntyjään hollantilaiseksi, tosin hän saattoi olla saksalainenkin, sillä Lyypekissä asui samannimisiä kauppiaita 1500-luvulla. Hän tuli Helsinkiin kauppakestinä Tukholmasta pian kaupungin perustamisen (1550) jälkeen ja kohosi pian kaupungin varakkaimpien porvarien joukkoon. Pian hänen kauppavaihtonsa muodosti ilmeisesti puolet koko Helsingin tuonnista. Vuonna 1571 van Sanden omisti maatilan Helsingin pitäjästä, 19 kultasormusta, 144 luotia hopeaa ja runsaasti muita arvoesineitä. Samana vuonna hän sai maksamattoman lainan panttina myös rälssimaata – Hyvikkälän kartanon Janakkalassa – jonka tosin myöhemmin myi eteenpäin. Hän nai aatelissätyisen Anna Henrikintytär Jägerhornin, minkä seurauksena Jägerhorneille kuulunut Båtsvikin kartano Helsingin pitäjässä siirtyi 1636 van Sandenin jälkeläisille. Heidän ainoa lapsensa oli tytär, joka meni naimisiin ratsumestari Hans Gyllenloodin kanssa. Hollantilainen syntyperä ja aateliston rinnalle nouseminen saattoivat olla syitä siihen, ettei van Sanden merkittävästä asemastaan huolimatta toiminut koskaan Helsingin pormestarina tai raatimiehenä.


title: Hans van Sanden

text: Van Sandenin hautakivi löydettiin vuonna 1866 Helsingin ensimmäisen kirkon, Vanhankaupungin kirkon raunioista Vanhankaupungin Kirkkorinteestä. Kuvanveistäjä Robert Stigell teki siitä 1890 mustaa graniittia olevan kopion, joka sijoitettiin nähtäville kirkon perustusten sisäpuolelle. Van Sanden käytti hautakivessä vaimonsa aatelisvaakunaa. Ursula Pohjolan-Pirhosen romaaneissa kuvatut van Sandenin seikkailut ovat romantisoituja ja perustuvat monilta osin kirjailijan mielikuvitukseen.


title: HMS Ambuscade (1913)

text: HMS Ambuscade (viirinumerot H62, H05 ja H54) oli Britannian Kuninkaallisen laivaston Acasta-luokan hävittäjä.


title: HMS Ambuscade (1913)

text: Alus tilattiin John Brown and Companyltä Clydebankistä. Sen köli laskettiin 7. maaliskuuta 1912 telakkanumerolla 414 ja alus laskettiin vesille 25. tammikuuta 1913. Alus valmistui saman vuoden kesäkuussa.


title: HMS Ambuscade (1913)

text: "HMS Ambuscade" liitettiin palvelukseen otettaessa 4. hävittäjälaivueeseen, jonka mukana alus siirtyi ensimmäisen maailmansodan alkaessa Suureen laivastoon. Se siirtyi kesällä 1916 edelleen laivueen mukaan Humberiin, josta se edelleen siirtyi vuoden lopulla Portsmouthiin ja keväällä 1917 Devonportiin.


title: HMS Ambuscade (1913)

text: Alus myytiin romutettavaksi 6. syyskuuta 1921.


title: Hyter

text: Hyter ry (Hyvinvointi- ja terveysteknologian yhdistys) on voittoa tavoittelematon suomalainen yhdistys, jonka tavoitteena on jakaa alan opiskelijoille tietoa työmahdollisuuksista ja jatko-opiskelumahdollisuuksista, informoida alalla toimivia yrityksiä ja yhdistyksiä sen hetkisen koulutuksen tarjoamista mahdollisuuksista ja luoda yhteyksiä alan toimijoiden, työntekijöiden, yritysten ja opiskelijoiden välille.


title: Zele Racing

text: Zele Racing on itävaltalainen pikkuformulatalli, joka kilpailee nykyään Renault Sport Trophy ja Auto GP-sarjassa. Tallin teknisenä johtajana toimii Hermann Zele. Talli perustettiin virallisesti vuonna 1997. Talli on aiemmin kilpaillut Formula Ford ja Formula Opel Lotus-sarjoissa. Talli voitti vanhan EuroBOSS sarjan mestaruuden vuonna 2010. Vuonna 2012 talli osallistui Auto GP sarjaan saavuttaen muutaman palkintosijan ja tallissa ajoi peräti seitsemän eri kuljettajaa kauden aikana. Kaudella 2013 talli saavutti avausvoittonsa Marrakechin kilpailussa. Kausien 2013-2015 aikana talli on saanut viisi voittoa.


title: Hyvinvointiteknologia

text: Hyvinvointiteknologia on laaja käsite, joka kattaa periaatteessa kaiken terveyteen ja hyvinvointiin liittyvän teknologian, niin alemman kuin ylemmänkin tason teknologian, pois lukien kuitenkin useimmat perinteiset apuvälineet. Hyvinvointiteknologiaa voi opiskella Suomessa useissa eri kouluissa, joko ammattikorkeakoulussa tai yliopistotasoisesti. Koulutus tarjoaa suuntautumisesta riippuen hyvän näkökulman ihmiseen fyysisenä, psyykkisenä ja sosiaalisena toimijana, jonka hyvinvointia ja toimintakykyä pyritään pitämään yllä tai lisäämään tekniikan keinoin.


title: HMS Archer (1911)

text: HMS Archer (viirinumerot H10 (6.12.1914-1.9.1915), H29 (1.9.1915 - 1.1.1918) ja H06) oli Britannian Kuninkaallisen laivaston Acheron-luokan hävittäjä.


title: HMS Archer (1911)

text: Alus tilattiin Yarrow and Companyltä Scotstounista telakkanumerolla 1296 osana vuosien 1910-1911 laivasto-ohjelmaa. Sen köli laskettiin 1. syyskuuta 1910 ja alus laskettiin vesille 21. lokakuuta 1911. Alus valmistui maaliskuussa 1912.


title: HMS Archer (1911)

text: Palvelukseen otettaessa "HMS Archer" liitettiin 1. hävittäjälaivueeseen, jonka mukana se liitettiin 1914 Suureen laivastoon ensimmäisen maailmansodan puhjetessa. Alus osallistui "HMS Fearlessin" alaisuudessa laivueensa mukana Heligolandin taisteluun 28. elokuuta 1914. Alus oli vuodesta 1917 alkaen Välimerellä osana 3. taistelulaivuetta.


title: HMS Archer (1911)

text: Alus myytiin 9. toukokuuta 1921 romutettavaksi Wardille.


title: Marcel Lambert

text: Marcel Lambert (1876–?) oli ranskalainen jalkapalloilija. Hän kilpaili vuoden 1900 kesäolympialaisissa Pariisissa ja kuului siellä hopeaa saaneeseen joukkueeseen.


title: Maurice Macaire

text: Maurice Macaire (22. marraskuuta 1881 Pariisi – ?) oli ranskalainen jalkapalloilija. Hän kilpaili vuoden 1900 kesäolympialaisissa Pariisissa ja kuului siellä hopeaa saaneeseen joukkueeseen.


title: Medium Mark A Whippet

text: Medium Mark A "Whippet" oli ensimmäisen maailmansodan aikainen panssarivaunu, jota ei suunniteltu murtamaan puolustusasemia vaan hyödyntämään raskaampien vaunujen tekemiä läpimurtoja. Siksi suunnittelussa painotettiin nopeutta ja liikkuvuutta. William Trittonin suunnittelema mk A sai lempinimen Whippet (). Helmikuussa 1917 valmistuneessa prototyypissä käytettiin voimanlähteenä Lontoon bussin moottoria, ja ensimmäiset tuotantomallit valmistuivat vuoden 1917 lopulla. Sodan jälkeen whippetit olivat palveluskäytössä Irlannissa, ja 1920-luvulla joitakin kappaleita vietiin Japaniin.


title: Medium Mark A Whippet

text: Vaikka se olikin nykyaikaisemman näköinen kuin Mark I, sekin kehitettiin suoraan Mark I:n edeltäjästä Little Williestä. Kahteen eri moottoriin perustuva ohjausjärjestelmä oli epäluotettava. Vaunussa oli kolme miestä ja aseistuksena neljä konekivääriä, kukin omaan suuntansa. Ampuja joutui vaihtamaan paikkaansa tilanteen mukaan, ja vaunun johtaja joutui usein avustamaan häntä. Joskus vaunuun otettiin mukaan toinenkin ampuja ja yksi irrotettavista konekivääreistä jätettiin pois lisätilan saamiseksi.


title: Medium Mark A Whippet

text: Whippet-vaunuja käytettiin maaliskuussa 1918 ja ne olivat jalkaväen tukena hyödyllisiä. 24. huhtikuuta 1918 seitsemän Whippetin ryhmä tappoi 400 saksalaista konekivääritulella. Samana päivänä saksalainen A7V tuhosi Whippetin historian toisessa tunnetussa panssaritaistelussa. Britit menettivät näitä panssareita huomattavasti, ja uusia Whippet-pataljoonia ei haluttu tämän takia perustaa. 8. elokuuta Amiensin hyökkäyksessä Whippetit tunkeutuivat rintaman läpi aiheuttaen saksalaisille tykistön menettämisen, ja ympärysvaltojen armeija vyöryi läpi aiheuttaen mustan päivän saksalaisille.


title: Arthur Turner (jalkapalloilija)

text: Arthur R. Turner oli brittiläinen jalkapalloilija. Hän kilpaili vuoden 1900 kesäolympialaisissa Pariisissa, jossa hän voitti Upton Park FC -joukkueen jäsenenä kultaa ja teki yhden maalin. Hän pelasi myös Crouch End Vampires FC:lle.


title: Émile Spannoghe

text: Émile Hilaire Spannoghe oli belgialainen jalkapalloilija. Hän kilpaili vuoden 1900 kesäolympialaisissa Pariisissa, jossa hän kuului pronssia saaneeseen joukkueeseen.


title: Kazuyo Sejima

text: Kazuyo Sejima (, s. 29. lokakuuta 1956 Mito, Ibarakin prefektuuri) on palkittu japanilainen arkkitehti. Hänet tunnetaan erityisesti Ryūe Nishizawan kumppanina SANAA-arkkitehtitoimistossa (”Sejima and Nishizawa and Associates”), joka sai Pritzker-palkinnon vuonna 2010. Hänellä on kuitenkin edelleen myös oma toimistonsa.


title: Kazuyo Sejima

text: Sejima valmistui Nihon joshi daigaku -yliopistosta vuonna 1981 ja työskenteli sen jälkeen Toyō Itōlle. Oman toimistonsa ”Kazuyo Sejima and Associates” hän perusti vuonna 1987. Myös Itōn toimistolle työskennellyt Nishizawa oli yksi ensimmäisistä hänen palkkaamistaan henkilöistä. Japanin arkkitehti-instituutti myönsi Sejimalle vuoden nuoren arkkitehdin palkinnon vuonna 1992, ja hänen toimistonsa sai vähitellen mainetta. Nishizawa halusi perustaa oman yrityksensä, mutta pari päättikin muodostaa vuonna 1995 yhteisen SANAA-toimiston. Kaksikon omat toimistot ovat keskittyneet sen jälkeen lähinnä pienimuotoisiin hankkeisiin. Sejima on opettanut myöhemmin useissa yliopistoissa, kuten Tokion Keiō-yliopistossa, ja syksyllä 2010 hän toimi Venetsian biennaalin kuraattorina.


title: Kazuyo Sejima

text: SANAA-toimisto tunnetaan ”hienostuneen yksinkertaisesta arkkitehtuurista, virtaavista tiloista ja rakennusten harkitusta sopeuttamisesta ympäristöönsä”. Sejiman yhdessä Nishizawan kanssa suunnittelemista rakennuksista merkittävimpiin kuuluvat esimerkiksi Kanawazan nykytaiteen museo, O-Museum Naganon prefektuurissa, Toledon taidemuseon lasipaviljonki, New Museum New Yorkissa ja Rolex Learning Centre Lausannessa. Suurin osa toimiston töistä on rakennettu Japaniin, mutta pari on työskennellyt 2000-luvulta lähtien myös kansainvälisten hankkeiden parissa Euroopassa ja Yhdysvalloissa. Merkittävästä yhteisestä urasta huolimatta molemmilla arkkitehdeilla on ollut myös laaja kirjo itsenäisiä hankkeita. Sejiman omiin töihin lukeutuvat esimerkiksi House in a Plum Grove (Tokio, 2003), Onishin kauppalan monitoimitalo (2005), Shibaura House -toimistorakennus (Tokio, 2011) ja useita galleriatiloja Seton sisämeren Inujiman saarella.


title: Eric Thornton

text: Eric Thornton (1882 Worthing, Yhdistynyt kuningaskunta – 1945 Antwerpen, Belgia) oli brittiläissyntyinen jalkapalloilija. Hän kilpaili vuoden 1900 kesäolympialaisissa Pariisissa ja kuului siellä pronssia saaneeseen belgialaisjoukkueeseen.


title: Mofaz Racing

text: Mofaz Racing on malesialainen autourheilutalli. Talli perustettiin vuonna 2009, jolloin talli kilpaili Formula Renault 3.5 sarjassa yhteistyössä Fortec Motorsportin kanssa. Debyyttivuonnaan talli sijoittui sarjan viidenneksi ja tallin kuljettaja Fairuz Fauzy sijoittui toiseksi sarjapisteissä. Vuonna 2010 talli jatkoi sarjassa toimien Lotus Racing tallin junioritiiminä kilpaillen Mofaz Racing nimellä. Talli sijoittui yhdeksänneksi sarjapisteissä. Vuonna 2011 talli sijoittui jälleen yhdeksänneksi sarjapisteissä FR 3.5 sarjassa. Talli lopulta vetäytyi sarjasta kauden 2011 jälkeen. Talli kilpaili myös JK Racing Asia Series-sarjassa.


title: Francisco Villota

text: Francisco Villota y Baquiola (18. marraskuuta 1873 Madrid – 1949 Madrid) oli espanjalainen pelotari. Hän kilpaili vuoden 1900 kesäolympialaisissa Pariisissa, jossa voitti kultaa.


title: Etchegaray

text: Etchegaray oli ranskalainen pelotari. Hän kilpaili vuoden 1900 kesäolympialaisissa Pariisissa, jossa hän sai hopeaa.


title: Alfred Bowerman

text: Alfred James Bowerman (22. marraskuuta 1873 Broomfield, Somerset, Yhdistynyt kuningaskunta – 1947 Brisbane, Queensland, Australia) oli brittiläinen kriketinpelaaja. Hän kilpaili vuoden 1900 kesäolympialaisissa Pariisissa ja voitti siellä kultaa Devon & Somerset Wanderers -joukkueen jäsenenä. Hän oli ottelun paras pisteidentekijä.


title: Alfred Bowerman

text: Bowerman pelasi Somersetille kaksi amatööriottelua vuosina 1900 ja 1905.


title: Vitun kova ääni

text: Vitun kova ääni on suomalainen rap-duo, jonka muodostavat OG Ikonen ja Liigalaiska. Duon esikoisjulkaisu "Vitun kova ääni" -cd-r julkaistiin 10. huhtikuuta 2010 omakustanteena ja sen ensimmäinen pitkäsoitto "Aikatauluis" julkaistiin 20. huhtikuuta 2011 3rd Rail Musicin kautta. Albumin kappaleista "Uhusia" ja "Harson läpi" on julkaistu myös musiikkivideot. "Aikatauluis" nousi Suomen virallisen albumilistan 48. sijalle. Vitun kovan äänen toinen pitkäsoitto "Se kuulee jotai äänii ku se kattelee tonne..." julkaistiin 3rd Railin kautta 29. elokuuta 2012. Se nousi Suomen virallisen albumilistan 29. sijalle.


title: August Nilsson

text: August Nilsson (15. lokakuuta 1872 Trollenäs – 23. toukokuuta 1921 Tukholma) oli ruotsalainen köydenvetäjä ja yleisurheilija. Hän kilpaili vuoden 1900 kesäolympialaisissa Pariisissa ja voitti kultaa köydenvedossa ruotsalaisten ja tanskalaisten muodostaman sekajoukkueen jäsenenä. Yleisurheilussa Nilsson sijoittui seiväshypyssä kahdeksanneksi ja kuulantyönnössä yhdeksänneksi.


title: Uusi-Taipei

text: Uusi-Taipei (Xinbei) () on miljoonakaupunki Kiinan tasavallassa. Sen asukasluku on 3 916 451 (2011). Uusi-Taipei muodostaa itsehallinnollisen kuntansa ja on suoraan keskushallinnon alaisuudessa.


title: Uusi-Taipei

text: Aiemmin Uusi-Taipei oli hallinnollisesti Taipein piirikunta, kunnes vuonna 2010 se korotettiin itsehallinnollisen kunnan asemaan. Samalla kaupungin virallinen kirjoitusasu englanniksi vaihdettiin muotoon "New Taipei City".


title: Uusi-Taipei

text: Kaupungissa sijaitsee Fu Jen katolinen yliopisto.


title: Eugen Schmidt

text: Eugen Stahl Schmidt (17. helmikuuta 1862 Kööpenhamina – 7. lokakuuta 1931 Aalborg) oli tanskalainen köydenvetäjä, joka voitti kultaa vuoden 1900 kesäolympialaisissa Pariisissa tanskalaisten ja ruotsalaisten muodostaman joukkueen jäsenenä. Lisäksi hän kilpaili vuoden 1896 kesäolympialaisissa Ateenassa yleisurheilussa (100 metrin juoksu) ja ammunnassa (200 metrin sotilaskivääri).


title: Karl Staaf

text: Karl Gustaf Vilhelm Staaf (6. huhtikuuta 1881 Tukholma – 15. helmikuuta 1953 Motala) oli ruotsalainen köydenvetäjä, joka voitti vuoden 1900 kesäolympialaisissa Pariisissa kultaa tanskalaisten ja ruotsalaisten muodostaman joukkueen jäsenenä. Hän kilpaili lisäksi yleisurheilulajeissa sijoittuen moukarinheitossa viidenneksi ja seiväshypyssä seitsemänneksi.


title: Tuvalun vaakuna

text: Tuvalun vaakuna on Tuvalun tunnus lipun, kansallislaulun ja moton ohella. Sen ovat suunnitelleet ja toteuttaneet R. P. Turner ja Lontoon vaakunatoimisto "College of Arms".


title: Tuvalun vaakuna

text: Kilven aaltokorot kuvaavat maan saarten sijaintia. Kilven yläosassa on "maneapa", tyypillinen tuvalulainen kohtauspaikka. Reunoilla on banaaninlehtiä kuvaamassa maan hedelmällisyyttä ja kotiloita kuvaamassa valtameren rikkauksia. Kahdeksan lehteä ja kotiloa viittaa myös Tuvalun kahdeksaan asuttuun saareen.


title: Tuvalun vaakuna

text: Kilven alla on Tuvalun motto "Tuvalu mo te Atua", suomeksi "Tuvalu Jumalan puolella".


title: Raymond Basset

text: Denis Raymond Basset (1883 Pariisi – ?) oli ranskalainen köydenvetäjä. Hän kilpaili vuoden 1900 kesäolympialaisissa Pariisissa ja kuului siellä hopeaa saaneeseen "Racing Club de France" -joukkueeseen.


title: Gustaf Söderström

text: Gustaf Fredrik Söderström (25. marraskuuta 1865 Tukholma – 12. marraskuuta 1958 Lidingö) oli ruotsalainen köydenvetäjä. Hän kilpaili vuoden 1900 kesäolympialaisissa Pariisissa ja voitti kultaa tanskalaisten ja ruotsalaisten muodostaman joukkueen jäsenenä. Köydenvedon lisäksi hän osallistui myös yleisurheilulajeihin sijoittuen kuudenneksi sekä kuulantyönnössä että kiekonheitossa. Myös hänen veljensä Bruno Söderström oli olympiaurheilija.


title: Ene Franca Idoko

text: Ene Franca Idoko (s. 15. kesäkuuta 1985 Benue, Nigeria) on nigerialainen pikajuoksija.


title: Ene Franca Idoko

text: Idoko kilpaili 2006 Ateenan yleisurheilun maailmancupissa Afrikan joukkueessa, joka sijoittui 4 × 100 metrin viestijuoksussa kolmanneksi. Seuraavana vuonna hän juoksi Afrikan kisoissa 100 metrin juoksussa neljänneksi ajalla 11,46. Vuonna 2008 Idoko oli Valencian sisäratojen MM-kisoissa 60 metrin juoksun seitsemäs ajalla 7,30. Saman vuoden Addis Adeban Afrikan-mestaruuskisoissa hän sijoittui 100 metrillä neljänneksi ajalla 11,47. Pekingin olympialaisissa hän karsiutui 100 metrin toisissa alkuerissä, mutta oli mukana Nigerian pikaviestijoukkueessa. Joukkue sijoittui alun perin kolmanneksi, mutta nousi myöhemmin olympiahopealle kun edelle sijoittunut Venäjän joukkue hylättiin vuonna 2016.


title: Ene Franca Idoko

text: Idoko on 162 cm pitkä ja painoi aktiiviaikoinaan 64 kg.


title: Ene Franca Idoko

text: Lähde: IAAF


title: Keltalaukka

text: Keltalaukka ("Allium moly") on koristekasvina käytettävä sipulikasvi, joka kukkii keltaisin kukin touko-kesäkuussa. Se kasvaa noin 30 cm korkeaksi.


title: Charles Winckler

text: Charles Gustav Wilhelm Winckler (9. huhtikuuta 1867 Frederiksberg – 17. joulukuuta 1932 Frederiksberg) oli tanskalainen köydenvetäjä. Hän kilpaili vuoden 1900 kesäolympialaisissa Pariisissa ja voitti kultaa tanskalaisten ja ruotsalaisten muodostaman joukkueen jäsenenä. Hän osallistui myös yleisurheilulajeihin sijoittuen kahdeksanneksi kiekonheitossa ja kymmenenneksi kuulantyönnössä.


title: Mitsubishi Ki-46

text: Mitsubishi Ki-46 oli toisen maailmansodan kaksimoottorinen lentokone, jota valmistettiin Japanissa. Se ei saanut japanilaista kutsumanimeä, kuten muut aikakauden lentokoneista. Liittoutuneet tunsivat konetyypin nimellä "Dinah".


title: Mitsubishi Ki-46

text: Mitsubishi Ki-46:sta tunnettiin neljä eri versiota (I-IV) ja sitä käytettiin pääasiassa lentotiedusteluun yläkorkeuksissa. "Dinahin" lakikorkeus oli yli 10 500 metriä. Konetyyppi käytti Mitsubishin kaksirivisiä 14-sylinterisiä tähtimoottoreita. Tyynenmeren sodan alkuvaiheissa liittoutuneiden sotilaskoneiden oli vaikeata tavoittaa, 605 km/h huippunopeuteen yltänyttä "Dinahia", mutta myöhemmin tämänkin konetyypin tappioluvut kasvoivat. Tiedustelukoneen aseistuksena oli vain yksi taakse vapaasti ampuva kevyt 7,9 mm konekivääri.


title: Mitsubishi Ki-46

text: Myöhemmät kehitysversiot osallistuivat sotaan myös raskaina torjuntahävittäjinä. Konetyyppiin III lisättiin eteenpäin ampuvan 20 millimetrin kahden tykin ohella "Schräge Musik" -järjestelmä. Viimeisimmät versiot kykenivät saavuttamaan 630 km/h huippunopeuden. Viimeisin torjuntakäyttöön otettu versio III Kai kärsi kuitenkin heikentyneestä nousukyvystä eikä saavuttanut varteenotettavaa taistelumenestystä. Versioon IV piti saada vieläkin voimakkaammat moottorit, mutta se jäi kuitenkin kehitysasteelle sodan päättyessä.


title: Haamu (muusikko)

text: Haamu (oikealta nimeltään Mika Kurvinen) on Joensuussa ja Turussa vaikuttanut, mutta sittemmin tamperelaistunut rap-artisti ja tuottaja. Haamun musiikki on funk- ja soulvaikutteista hip hopia. Hän tekee biittejä nimellä Misha.


title: Haamu (muusikko)

text: Haamu on myös hip hop -yhtyeissä Tre-Funk III ja Kolmiyo.


title: Haamu (muusikko)

text: Kurvinen syntyi Moskovassa. Hän muutti Suomeen 3-vuotiaana ukrainalaisen äitinsä kanssa Neuvostoliiton hajottua.


title: Haamu (muusikko)

text: Haamun esikoisalbumi "Joensuun MC" julkaistiin omakustanteena vuonna 2006 ja seuraava albumi "Melkein mies" myös omakustanteena vuonna 2009. Haamu ja rap-yhtye Vieläki Lepposaa julkaisivat "Pidemmälle viety" -nimisen yhteisalbumin 4. huhtikuuta 2012 Joku Roti Recordsin kautta. Albumin kappaleesta "Selviytymisoppia" julkaistiin musiikkivideo toukokuussa 2011.


title: Haamu (muusikko)

text: Haamun kolmas sooloalbumi "Aikaa kalliimpi" julkaistiin lokakuussa 2012 Jodarokin Meiän Musiikki -levymerkin kautta. Haamu ja tuottaja ILE julkaisivat vuonna 2014 "Concorde EP":n So Hoops -levymerkin kautta. Meiän Musiikki julkaisi Haamun neljännen sooloalbuminsa "Puhallus" keväällä 2015.


title: Haamu (muusikko)

text: Vuonna 2015 Roihis Musica julkaisi Haamun, Matti Tamosen ja tuottaja MNSTRMKK:n muodostaman Kolmiyon debyyttijulkaisu "EP":n.


title: Haamu (muusikko)

text: Vuonna 2016 Monsp julkaisi Haamun, Hannibalin ja 6mäen muodostaman Tre-Funk III debyyttialbumin "Planeetta Funk".


title: C. B. K. Beachcroft

text: Charles Beachey Kay Beachcroft (1870 Rickmansworth Hertfordshire – 15. toukokuuta 1927) oli brittiläinen kriketinpelaaja. Hän kilpaili vuoden 1900 kesäolympialaisissa Pariisissa, kultaa voittaneessa Castle Caryn "Devon & Somerset Wanderers" -joukkueessa. Beachcroft löi joukkueessa numerolla 3. Hän löi kaksivuoroparisessa ottelussa juoksuja yhteensä 78, joista 24 joukkueen ensimmäisessä ja 54 toisessa sisävuorossa.


title: Haamu (täsmennyssivu)

text: Haamu voi viitata ainakin seuraaviin:


title: KTR

text: KTR eli Kurt Mollekens on belgialainen pikkuformulatalli. Tallin perusti vuonna 1997 Kurt Mollekens, joka itse kilpaili tallin kuljettajana Formula 3000 sarjassa vuosina 1997-99 ja myöhemmin toimi tallin tallipäällikkönä vuosina 2000-2002. Vuonna 2002 talli siirtyi World Series by Nissan sarjaan, jossa talli kilpaili vuoteen 2004 saakka. Vuosina 2005-2008 talli kilpaili Formula Renault 3.5 sarjassa vaihtelevalla menestyksellä. Vuodesta 2011 talli on kilpaillut Eurocup Formula Renault-sarjassa.


title: Pussy Riot

text: Pussy Riot on yhteisöllinen venäläinen feministinen punk rock -yhtye ja aktivistiryhmä, joka tunnetaan erityisesti ex tempore -performanssien järjestämisestä Moskovassa. Yhtye on järjestänyt niitä epätavallisissa paikoissa kuten metroasemalla, poliisivankilan katolla, kirkossa, johdinauton katolla, Punaisella torilla ja vuoden 2018 jalkapallon MM-kilpailujen loppuottelussa. Esitysten aiheina ovat olleet muun muassa naisen asema Venäjällä ja vuonna 2012 erityisesti pääministeri Vladimir Putinin arvostelu sekä muun muassa syksyn 2011 duuman vaalien epärehellisyys.


title: Pussy Riot

text: Esityksensä jälkeen helmikuussa 2012 Kristus vapahtajan katedraalissa Moskovassa kolme Pussy Riot -ryhmän jäsentä pidätettiin ja tuomittiin elokuussa kahden vuoden vankeusrangaistuksiin. Heistä Samutsevitšin tuomio muutettiin lokakuussa 2012 ehdolliseksi, koska hän ei ollut ehtinyt esiintyä. Joulukuussa 2013 myös Aljohina ja Tolokonnikova vapautettiin osana Venäjän laajaa armahdusaaltoa.


title: Pussy Riot

text: Yhtye on pukeutunut värikkäästi lyhyihin mekkoihin ja sukkahousuihin myös talvipakkasilla. Päässään heillä on värikkäät kasvonaamiot. He esiintyvät tavallisesti naamioituneina myös haastatteluissa ja käyttävät aina salanimiä, jonka takia ei tiedetä, ketkä kulloinkin ovat esityksissä mukana.


title: Pussy Riot

text: Linjakseen yhtye esittää punkin ja feminismin lisäksi vasemmistolaisen antiautoritarismin, seksuaalisen tasavertaisuuden ja poliittisten vankien vapauttamisen.


title: Pussy Riot

text: Ryhmittymään kuuluu kymmenkunta esiintyjää ja noin 15 hengen tekniikasta vastaava ryhmä, joka kuvaa esiintymiset ja lataa ne internetsivustoille.


title: Pussy Riot

text: Esikuvikseen ryhmä mainitsee amerikkalaisen feministipunkliikkeen Riot grrrl sekä ukrainalaisen performanssiryhmän Femen, joka niin ikään on järjestänyt näyttäviä ja laillisuuden rajamailla olevia tempauksia samankaltaisten tavoitteiden edistämiseksi.


title: Pussy Riot

text: Pussy Riot on lähellä venäläistä Voina-ryhmää, joka tunnetaan provokatiivisista ja poliittisesti latautuneista katutaideperformansseista. Vuonna 2005 perustettu ryhmä toimi vuoden 2012 Berliinin nykytaiteen biennaalin apulaiskuraattoreina.


title: Pussy Riot

text: Yhtye esitti helmikuussa Venäjän presidentinvaalikampanjan aikana presidenttiehdokkaana olevaa Vladimir Putinia vastustavan "punk-rukouksen" nimeltä "Jumalanäiti, karkota Putin" Venäjän ortodoksisen kirkon Kristus vapahtajan katedraalissa Moskovassa. Noin 40 sekuntia kestäneessä esityksessä kirkossa olleet henkilöt, kuten alttarista vastaava seminaarilainen, seurakuntalainen ja turvallisuusmies yrittivät estää esityksen ja repiä pois esiintyjien käyttämät huput. Tuomion julistamisen jälkeen Helsingin Sanomissa julkaistiin suomennos yhtyeen esittämän laulun sanoista.


title: Pussy Riot

text: Ryhmä pääsi pakenemaan paikalta, mutta myöhemmin kolme yhtyeen jäsentä pidätettiin, ja heidän odotettiin saavan syytteen huliganismista huhtikuun lopussa 2012, mihin saakka heidät määrättiin pidettäväksi vangittuina.


title: Pussy Riot

text: Maria Vladimirovna Aljohina (Мари́я Влади́мировна Алёхина, s. 6.6.1988) on neljännen vuoden opiskelija Journalismin ja luovan kirjoittamisen instituutissa Moskovassa. Hän on ympäristöaktivisti Greenpeace Russiassa, ja vastusti Himkin metsän kehittämisprojektia. Hän toimi vapaaehtoisena Moskovan Lastenpsykiatrisessa sairaalassa. Hänellä on viisivuotias poika Philip. Hän toimi aktiivisesti oikeudenkäynnissä: ristikuulusteli todistajia, ja kyseenalaisti voimakkaasti syytteitä ja oikeudenkäynnin kulkua. Aljohina, joka on vegaani, pyörtyi nälästä oikeudenkäynnin aikana, koska Venäjän vankilat eivät tarjoa vegaaniaterioita.


title: Pussy Riot

text: Jekaterina Stanislavovna Samutsevitš (Екатери́на Станисла́вовна Самуцевич, s. 9.8.1982) on tietokoneohjelmoija ja valmistunut Rodtšenkon valokuvaus- ja multimediakoulusta Moskovassa. Hän toimi kahden vuoden ajan puolustuslaitteiden neuvottelijana salaisessa projektissa kehittämällä ohjelmaa sukellusvene K-152 Sherpan ydinhyökkäystä varten. Sen jälkeen hän on toiminut freelance-ohjelmoijana. Hän on kiinnostunut HLBT-asioista. Oikeuden istunnoissa oli mukana hänen isänsä Stanislav Samutsevitš.


title: Pussy Riot

text: Nadežda Andrejevna Tolokonnikova (Наде́жда Андре́евна Толоко́нникова, s. 7.11.1989) on Moskovan valtionyliopistossa opiskeleva filosofian opiskelija, jolla on kokemusta poliittisesta aktivismista katutaideryhmä Voinassa. Hän on naimisissa Pjotr Verzilovin kanssa ja hänellä on nelivuotias tytär Hera. Hänellä on Kanadan oleskelulupa ja hänen aviomiehellään Kanadan ja Venäjän kaksoiskansalaisuus.


title: Pussy Riot

text: Elokuun lopulla uutisoitiin, että kaksi aktivistiryhmän jäsenistä oli paennut Venäjältä. He värväävät ulkomaalaisia feministejä valmistellakseen uusia tekoja. Erään tuomitun aviomies kertoi, että paenneet olivat mukana esityksessä. Tuntemattoman henkilön antaman tiedon mukaan ryhmällä on edelleen Venäjällä 12 – 14 aktiivisesti toiminnassa mukana olevaa jäsentä.


title: Pussy Riot

text: Oikeudenkäynti oli aluksi määrä pitää huhtikuun lopulla, mutta se siirrettiin pidettäväksi kesäkuussa 2012, ja johon asti pidätetyt olivat vankilassa. Kesäkuussa 2012 pidätystä jatkettiin. Julkisuudessa esitettiin tuolloin, että heille saatetaan antaa jopa seitsemän vuoden vankeustuomio.


title: Pussy Riot

text: Venäjän kirkko hyökkäsi esitystä vastaan voimakkaasti, mutta yleinen mielipide kääntyi alun suuttumuksen jälkeen myönteisemmäksi, ja vain kymmenen prosenttia mielipidetiedusteluun vastanneista halusi heidät vankilaan. Aktivisteille perustettiin tukiryhmä Freepussyriot.org. Esitettiin myös, että kyse olisi provokaatiosta, jolla valtaa arvostelevan oppositioryhmän kimppuun voitaisiin käydä.


title: Pussy Riot

text: Kansainvälinen ihmisoikeusjärjestö Amnesty International otti kantaa vangitsemiseen ja vaatii pidätettyjen vapauttamista. Järjestön mukaan rauhanomaiseksi mielipiteen ilmaukseksi luokiteltava tapaus ei ole syy vankeustuomioon, ja järjestön mukaan naiset ovat mielipidevankeja.


title: Pussy Riot

text: 103 venäläistä kulttuurivaikuttajaa esitti 27. kesäkuuta 2012 vetoomuksen ryhmän puolesta. Allekirjoittajat katsoivat, ettei ryhmä ole syyllistynyt rikokseen. Vetoomuksen ovat allekirjoittaneet muun muassa DDT-yhtyeeseen kuuluva Juri Ševtšuk sekä näyttelijät Tšulpan Hamatova ja Jevgeni Mironov. Kansainvälisistä artisteista esimerkiksi Red Hot Chili Peppers -yhtye otti kantaa Pussy Riotin puolesta. Yhtyeen laulaja Anthony Kiedis piti Moskovassa järjestetyssä konsertissa päällään t-paitaa, jossa luki Pussy Riot. Myös suomalainen pianisti Iiro Rantala perui esiintymisensä Moskovassa heinäkuussa 2012 vastustaakseen Pussy Riotin vangitsemista. Näiden lisäksi myös kansainvälisesti suositut yhtyeet Franz Ferdinand ja Faith No More ottivat kantaa Pussy Riotin puolesta. Faith No More esitti alkukesän 2012 Moskovan konsertissaan encorena kappaleensa "We care a lot" bändin jäsenet kommandopipoihin naamioituneina. Myös Madonna ilmoitti vastustavansa Venäjän sensuuria ja täten myös kannattavansa Pussy Riotin toimia. Kiss-yhtye liittyi myös mukaan Pussy Riotia tukevien artistien rintamaan.


title: Pussy Riot

text: Ryhmän kolme jäsentä tuomittiin 17. elokuuta 2012 kahdeksi vuodeksi vankeuteen huliganismista. Moskovalainen tuomioistuin totesi päätöksessään, että feministisen punk-kollektiivin jäsenet ovat syyllistyneet uskonnonvastaiseen huliganismiin. Ryhmä ilmoitti, että se ei aio anoa armoa presidentti Putinilta. Aktivistiryhmän jäsenet valittivat vankeustuomiostaan ja naisten asianajajat toimittivat valituksen moskovalaiseen oikeusistuimeen 27. elokuuta.


title: Pussy Riot

text: Jekaterina Samutsevitšin tuomio muutettiin ehdolliseksi ja hänet vapautettiin lokakuussa 2012. Maria Aljohina ja Nadežda Tolokonnikova pääsivät vapaaksi joulukuussa 2013.


title: Pussy Riot

text: Euroopan ihmisoikeustuomioistuimen mukaan Venäjän on maksettava ryhmän jäsenille noin 50 000 euroa, koska heidän oikeuksiaan vapauteen ja reiluun oikeudenkäyntiin loukattiin, he joutuivat epäinhimillisen tai halventavan kohtelun kohteiksi ja tuomio rikkoi sananvapautta.


title: Pussy Riot

text: Amnesty International kutsui ryhmän jäsenten saamaa tuomiota "takaiskuksi sananvapaudelle Venäjällä". Human Rights Watchin Hugh Williamson sanoi: ”syytteet ja tuomio – – vääristävät sekä tosiasioita, että lakia. – – Näitä naisia ei olisi saanut tuomita viharikoksista ja heidät pitäisi vapauttaa välittömästi.”


title: Pussy Riot

text: Kanadan ulkoministerin lehdistösihteerin mukaan kanadalaisten arvojen esiintuonti, johon kuuluvat vapaus, demokratia, ihmisoikeudet ja lain noudattaminen, ovat esillä näkyvästi keskusteluissa Venäjän viranomaisten kanssa. Yhdysvaltojen suurlähetystö Moskovassa tweettasi, että tuomio "vaikuttaa suhteettomalta suhteessa tekoihin" ja Yhdysvaltain ulkoministeriö pyysi Venäjää "tarkastelemaan tapausta uudelleen ja takaamaan, että ilmaisunvapauden oikeutta kunnioitetaan". Presidentti Barack Obama ilmaisi pettymyksensä ja Valkoinen talo lausui: ”Olemme vakavasti huolissamme siitä, miten näitä kolmea nuorta naista on kohdeltu Venäjän oikeusjärjestelmässä.”


title: Pussy Riot

text: EU:n ulkoasioista vastaava Catherine Ashton kuvasi myös tuomiota "suhteettomaksi" ja kritisoi kolmen nuoren naisen saamaa tuomiota heidän ilmaistuaan rauhanomaisesti näkemyksiään:


title: Pussy Riot

text: Venäläinen ihmisoikeusaktivisti Ludmila Alexejeva sanoi mielipiteenään, että tuomio oli poliittisesti motivoitu, "eikä se ole lain, tavallisen järjen tai armon mukainen". Protestien järjestäjä ja oppositiopoliitikko Aleksei Navalnyi kuvasi tuomiota "Vladimir Putinin kirjoittamaksi", ja kutsui sitä Putinin kostoksi. Venäläinen kirjailija Boris Akunin osallistui protesteihin tuomion julistamisen päivänä ja sanoi: ”Putin on tuominnut itsensä puolitoista vuotta kestävään kansainväliseen häpeään ja nöyryytykseen”. Irina Jarovaya, Putinin Yhtenäinen Venäjä -puolueen puolueneuvoston jäsen puolusti tuomiota, lausuen: ”He ansaitsivat sen”.


title: Pussy Riot

text: Pohjoismaiden neuvoston poliitikot vetosivat Itämeren parlamentaarikkokonferenssissa Pietarissa Venäjän viranomaisiin, jotta nämä ottaisivat Pussy Riot -jutun uuteen käsittelyyn.


title: Pussy Riot

text: Jekaterina Samutsevitš on jatkanut aktiviista toimintaansa muun muassa sveitsiläisen teatteriohjaaja Milo Raun kanssa, joka halusi tehdä aiheesta teatteriesitystä, ja on aikonut valittaa kohtelustaan Euroopan ihmisoikeustuomioistuimeen. Aljohina ja Tolokonnikova ovat yhteisen julistuksensa mukaan kannattamassa talousrikoksista tuomittua ja samoihin aikoihin armahdettua oligarkkia Mihail Hodorkovskia Venäjän presidentiksi Vladimir Putinin tilalle. Tämä ei vankeutensa kärsittyään Saksaan siirtyneenä ole ilmaissut halukkuuttaan palata politiikkaan.


title: Pussy Riot

text: Dokumenttielokuva "" on pyrkinyt Oscar-ehdokkaiden joukkoon. Sen esittäminen Moskovassa 29. joulukuuta 2013 lienee estetty.


title: Pussy Riot

text: Kaksi yhtyeen jäsentä, Maria Alyokhina ja Olga Borisova, pidätettiin elokuussa 2017 Venäjällä elokuvantekijä Oleg Sentsovin vapauttamiseksi järjestetyssä mielenosoituksessa.


title: Pussy Riot

text: Lusine Djanyan ja Aleksei Knedljakovski hakivat vuonna 2018 turvapaikkaa Ruotsista. Tammikuussa 2019 he saivat kielteisen päätöksen.


title: Pussy Riot

text: Suomen ulkoministeri Erkki Tuomioja piti Pussy Riot -ryhmän jäsenten saamaa kahden vuoden vankeustuomiota kovana. Hän totesi: ”Ei tästä varmaan sakkotuomiota kummempaa olisi ollut jaossa Suomessakaan”.


title: Pussy Riot

text: Venäjän ulkoministeri Sergei Lavrovin vieraillessa Suomessa presidentti Sauli Niinistö nosti esiin "kansalaisyhteiskuntaa koskevat tapahtumat Venäjällä viime aikoina".


title: Pussy Riot

text: Neuvotellessaan ulkoministeri Tuomiojan kanssa ulkoministeri Lavrov puolusti kolmelle yhtyeen jäsenelle annettuja kahden vuoden vankeustuomioita ja kehotti olemaan ylidramatisoimatta asiaa. Hän sanoi Venäjällä jumalanpilkasta annettavien tuomioiden olevan linjassa esimerkiksi Saksan ja Suomen kanssa. Yle Uutisten mukaan Lavrov jätti kuitenkin mainitsematta, että Venäjällä rangaistukset ovat olleet rangaistusasteikon yläpäässä, toisin kuin Euroopassa.


title: Pussy Riot

text: Helsingin yliopisto lähetti elokuussa 2012 oikaisupyynnön niihin tiedotusvälineisiin, jotka ovat julkaisseet Suomen Antifasistisen komitean levittämää valheellista tietoa professori Teivo Teivaisen toiminnasta Pussy Riotin tukemisessa.


title: Pussy Riot

text: Pussy Riotin neljä jäsentä häiriköivät 15. heinäkuuta 2018 pelatussa jalkapallon MM-finaalissa Moskovassa, kun he ryntäsivät kentälle kesken pelin. Pussy Riot kertoi halunneensa osoittaa mieltään Venäjän ihmisoikeustilannetta ja oikeuslaitosta vastaan. Lisäksi yksi aktivisteista sanoi, että tarkoitus oli myös paheksua kansainvälistä jalkapalloliitto Fifaa. Kaikki aktivistit saivat seuraavana päivänä 15 päivän vankilatuomion sekä kolmen vuoden porttikiellon urheilutapahtumiin.


title: Pussy Riot

text: Syyskuussa 2018 Nadežda Tolokonnikovan aviomies Pjotr Verzilov sai sairauskohtauksen Moskovassa ja joutui sairaalaan. Hänen epäiltiin tulleen myrkytetyksi ja hän menetti näkö-, puhe- ja kävelykykynsä. Hänet lennätettiin Moskovasta Berliiniin sairaalahoitoon. Verzilov on Pussy Riotin jäsen. Hän on yksi jalkapallon MM-finaalissa 2018 kentälle rynnänneistä henkilöistä.


title: Skaala (yritys)

text: Skaala IFN Oy (aiemmin Skaala Group Oy) on suomalainen, ikkunoita ja ovia valmistava yritys. Sen kotipaikka ja päätehdasalue sijaitsee Kauhavalla, Ylihärmässä. Skaalalla on myös tehtaat Alahärmässä sekä Vetelissä sekä tehdas Pietarissa. Skaalan asiakkaita ovat rakennusliikkeet, talotehtaat sekä yksityisasiakkaat. Skaala toimii Suomen lisäksi myös Pohjoismaissa, Venäjällä sekä Iso-Britanniassa.


title: Skaala (yritys)

text: Skaala on vuonna 1956 perustettu suomalainen ikkuna-, ovi- ja lasiratkaisuihin erikoistunut toimija, joka kuuluu alan suurimpiin yrityksiin Pohjoismaissa. Skaala-konsernin liikevaihto vuonna 2016 oli n. 96 milj. euroa ja konserni työllisti noin 500 työntekijää. Vuodesta 2017 alkaen Skaala on ollut osa itävaltalaista ikkunajättiä, IFN Holdingia.


title: Skaala (yritys)

text: Skaala-konserni on investoinut tuotantoonsa ja toiminnan kehittämiseen läpi 2000-luvun. Kasvua on tapahtunut niin yrityskauppojen kuin orgaanisen kasvun kautta.


title: Skaala (yritys)

text: Vuoden 2016 alussa Skaala muutti yhtiörakennettaan niin, että Skaala Oy (myyntiyhtiö) ja Skaala Production Oy (tuotanto) Suomessa sekä vientiyhtiöt Venäjällä, Ruotsissa ja Brittein saarilla tulevat Skaala Group -emoyhtiön suoraan alaisuuteen. 1.12.2018 Skaala muutti yhtiörakennettaan ja nimeään. Suomessa Skaala toimii jatkossa Skaala IFN Oy:nä.


title: Skaala (yritys)

text: Skaala valmistaa puu- ja puu-alumiini-ikkunoita kotimaahan sekä vientiin. Tuotevalikoimaan kuuluvat sekä sisään että ulospäin aukeava ja myös ns. kippi-ikkunat sekä kiinteät ikkunat.


title: Skaala (yritys)

text: Skaalan ikkunamallistosta löytyy jokaiseen kotiin sopivat, hyvin lämpöä ja ääntä eristävät ikkunat. Ikkunat valmistetaan mittatilaustyönä asiakkaan tarpeiden mukaan. Skaalan ikkunat ovat täydellisiä Suomen kylmiin olosuhteisiin erinomaisen lämmöneristävyytensä vuoksi.


title: Skaala (yritys)

text: Skaalan tuotevalikoimaan kuuluu ulko-ovet, parvekeovet sekä sisäovet. Erilaiset mallistot varmistavat sen, että erilaisiin arkkitehtuurisiin tyyleihin sopiva ovi löytyy.


title: Skaala (yritys)

text: Uusin tuote on Skalaan lasiliukuovi, jolla on mahdollista rakentaa jopa koko seinän mittainen ratkaisu.


title: Skaala (yritys)

text: Skaala on panostanut tuotekehitykseen ja palkittu useasti energiatehokkaista tuotteistaan mm. vuonna 2007 Suomen Rakennusinsinöörien liitto palkitsi Skaalan matalaenergiaikkunat ja MERA - matalaenergiakerrostalo -projektin vuoden parhaana hankkeena. TM Rakennusmaailma palkitsi Skaala Alfa-ikkunat vuonna 2009 testivoittajana. Innosuomi palkitsti Skaala FrostFree huurtumattomat energiaikkunat vuonna 2011.


title: Skaala (yritys)

text: Ylihärmäläinen Otto Hautanen perusti vuonna 1956 paikallisen, puusepäntuotteita valmistavan yrityksen. Tuotevalikoimaan kuului aluksi muun muassa puutarhakalusteita ja silityslautoja.


title: Skaala (yritys)

text: 1980-luvulla otettiin suuria harppauksia muun muassa tuotannon automatisoinnin, myynnin ja tuotemallistojen osalta. Tuolloin yrityksen toiminta laajeni valtakunnalliseksi ja yritys nousi keskisuurten ikkunavalmistajien joukkoon.


title: Skaala (yritys)

text: 1990-luvun alun talouslama ravisteli alaa voimakkaasti. Haasteellisten aikojen jälkeen tuotannon kasvu jatkui ja 1990-luvun aikana yritys vahvisti asemaansa alan suurempien keskikokoisten valmistajien joukossa.Tuotanto ja tuotannonohjaus kokivat useita muutoksia ja modernisointeja. Skaala-tuotemerkki otettiin käyttöön 1994.


title: Skaala (yritys)

text: Uudella vuosituhannella Skaalan kasvu jatkui ja se nousi alan suurimpien valmistajien joukkoon Pohjoismaissa. 2010-luvulla kansainvälisen toiminnan osuus kasvoi entisestään. Vuonna 2017 Skaala liittyi osaksi yhtä Euroopan suurimmista ikkuna-alan toimijaa, IFN Holding AG:ta.


title: Giorgio Pellini

text: Giorgio Pellini (20. heinäkuuta 1923 Livorno – 14. kesäkuuta 1986 Livorno) oli italialainen miekkailija. Hän sai vuoden 1948 kesäolympialaisissa Lontoossa hopeaa floretin joukkuekilpailussa. Hän sai siinä toisen hopeamitalin vuoden 1952 kesäolympialaisista Helsingissä, jossa hän sai lisäksi hopeaa säilän joukkuekilpailusta.


title: Renzo Nostini

text: Renzo Nostini (27. toukokuuta 1914 Rooma – 1. lokakuuta 2005 Rooma) oli italialainen miekkailija. Hän sai kesäolympialaisissa 1948 hopeaa sekä floretin että säilän joukkuekilpailussa. Kesäolympialaisissa 1952 hän sai jälleen molemmista hopeaa. Myös hänen veljensä Giuliano Nostini oli olympiaurheilija.


title: Giuliano Nostini

text: Giuliano Nostini (3. lokakuuta 1912 – 16. elokuuta 1983) oli italialainen miekkailija. Hän kilpaili vuoden 1948 kesäolympialaisissa Lontoossa floretin yksilö- ja joukkuekilpailuissa saaden jälkimmäisessä hopeaa. Hän oli Renzo Nostinin veli.


title: HK Dinamo Balašiha

text: HK Dinamo Balašiha () oli venäläinen jääkiekkojoukkue Balašihasta, Moskovan alueelta. Seura pelasi maan toiseksi korkeimmalla sarjatasolla VHL-liigassa vuosina 2010–2017. Joukkue toimi käytännössä KHL-seura Dinamo Moskovan farmijoukkueena.


title: HK Dinamo Balašiha

text: Vuonna 2010 Tverin kaupunkiin perustettiin "HK Dinamo Tver". Seuraavaksi kaudeksi joukkue siirtyi Balašihaan ja se otti käyttöön nykyisen nimensä. HK Dinamo Balašiha voitti VHL-liigan mestaruuden kaudella 2016–2017, joka jäi seuran viimeiseksi toimintakaudeksi. Dinamo lopetti toimintansa talousvaikeuksien vuoksi tuon kauden jälkeen.


title: André Bonin

text: André Bonin (10. maaliskuuta 1909 – ?) oli ranskalainen miekkailija. Hän oli vuoden 1948 kesäolympialaisissa Lontoossa mukana voittamassa kultaa floretin joukkuekilpailussa.


title: Kärsämösulkanen

text: Kärsämösulkanen ("Gillmeria pallidactyla") on erittäin yleinen sulkaperhoslaji.


title: Kärsämösulkanen

text: Kärsämösulkanen on verraten leveäsiipinen, kellanruskea sulkaperhonen, jonka kapeiden etusiipien etureunassa, lähellä kärkeä, on kolmiomainen valkoinen laikku. Lisäksi siiven keskiosassa ja takareunassa on sumeat, valkoiset laikut. Siiven etureuna on tummemman ruskea ulompaan valkoiseen laikkuun saakka. Takasiivet ovat tumman harmaanruskeat, samoin niiden reunaripset takimmaisen lohkon vaaleita ripsiä lukuun ottamatta. Pään etuosassa on selkeä, eteenpäin suuntautunut suomutupsu, jonka leveys vastaa silmän leveyttä. Lisäksi palpit ovat pitkät ja eteenpäin suuntautuneet. Tuntosarvet ovat harmaan ja kellertävän kirjavat ja noin puolet etusiiven pituudesta. Raajat ovat harmaanvalkoiset, ja takimmainen raajapari on jokseenkin yksivärinen. Takimmaisen raajaparin kaksi kannusparia ovat keskenään yhtä pitkät. Siipiväli on 23–27 mm.


title: Kärsämösulkanen

text: Kärsämösulkanen on levinneisyydeltään holarktinen laji, jota tavataan Euroopassa, Aasian pohjoisosissa sekä Pohjois-Amerikassa. Suomessa laji on erittäin yleinen ja sitä tavataan pohjoisinta Lappia myöten. Perhoset ovat lennossa kesäkuun loppupuoliskolta elokuulle.


title: Kärsämösulkanen

text: Kärsämösulkasta tavataan avoimilla, kuivilla, hiekkapohjaisilla paikoilla, tyypillisesti niityillä ja joutomailla. Perhoset lepäilevät päivisin kasvillisuuden joukossa, mutta lennähtävät häirittynä lyhyitä matkoja päivälläkin. Lento alkaa iltahämärässä ja perhosia tulee myös valolle. Toukat elävät ja talvehtivat ravintokasvin varren sisällä ja koteloituvat lehden alapinnalle.


title: Kärsämösulkanen

text: Toukka elää eri kärsämölajeilla ("Achillea") sekä pietaryrtillä ("Tanacetum vulgare").


title: Sandra Wagner-Sachse

text: Sandra Wagner-Sachse (s. 9. syyskuuta 1969) oli saksalainen jousiampuja. Hän sai vuoden 1996 kesäolympialaisissa Atlantassa joukkuekilpailussa hopeaa ja sijoittui yksilökilpailussa 34. sijalle. Vuoden 2000 kesäolympialaisissa Sydneyssä hän sai joukkueen kanssa pronssia ja sijoittui yksilönä 54. sijalle.


title: Jorma Halonen

text: Jorma Antero Halonen (s. 1948) toimi vuosina 2005–2008 ruotsalaisen AB Volvo -konsernin varapääjohtajana. Hän jäi eläkkeelle huhtikuun alusta 2008. Aikaisemmin hän toimi Volvo Lastvagnar -yhtiön toimitusjohtajana ja tätä ennen muun muassa Scaniassa ja Philipsissä.


title: Cornelia Pfohl

text: Cornelia Pfohl (s. 23. heinäkuuta 1971) on saksalainen entinen jousiampuja. Hän kilpaili neljissä perättäisissä kesäolympialaisissa vuosina 1992–2004. Vuoden 1996 kesäolympialaisissa Atlantassa hän sai joukkuekilpailussa hopeaa ja vuoden 2000 kesäolympialaisissa Sydneyssä pronssia.


title: Nina Savina

text: Nina Vasiljevna Savina (; 29. syyskuuta 1915 Petrograd – 1965) oli Neuvostoliittoa edustanut ratameloja. Hän kilpaili Helsingin kesäolympialaisissa 1952 ja saavutti pronssia 500 metrin kajakkiyksikössä.


Neuvostoliiton arktiset puolustajat suuressa isänmaallisessa sodassa () tai yksinkertaisesti Aljoša () on sotamuistomerkki Murmanskin kaupungissa Murmanskin alueella Venäjällä. Muistomerkki on rakennettu neuvostosotilaille, -merimiehille ja -lentäjille, jotka taistelivat toisessa maailmansodassa.


title: Neuvostoliiton arktiset puolustajat suuressa isänmaallisessa sodassa

text: Veistos on 35,5 metriä korkea, joka tekee siitä Venäjän toiseksi suurimman patsaan. Venäjän suurin patsas on Äiti synnyinmaa Volgogradissa. Veistoksen edessä on ikuinen liekki. Veistoksen rakentaminen aloitettiin vuonna 1969, ja se valmistui vuonna 1974.


title: Wilhelm Carstens

text: Wilhelm Carstens (29. tammikuuta 1869 – ?) oli saksalainen soutaja. Hän kilpaili vuoden 1900 kesäolympialaisissa Pariisissa ja oli siellä mukana saamassa pronssia perämiehellisessä nelikossa.


title: Victor Sonnemans

text: Victor Sonnemans oli belgialainen vesipalloilija. Hän kilpaili vuoden 1900 kesäolympialaisissa Pariisissa ja kuului siellä hopeaa saaneeseen joukkueeseen.


title: Peter Kemp

text: Peter Kemp (1878–?) oli brittiläinen vesipalloilija ja uimari. Hän kuului vuoden 1900 kesäolympialaisissa Pariisissa kultaa vesipallossa voittaneeseen joukkueeseen ja sai lisäksi pronssia 200 metrin esteuinnissa ajalla 2.47,4.


title: Attila Sudár

text: Attila Sudár (s. 11. huhtikuuta 1954 Budapest) on unkarilainen entinen vesipalloilija. Hän voitti joukkueineen kultaa vuoden 1976 kesäolympialaisissa Montrealissa ja sai lisäksi pronssia vuoden 1980 kesäolympialaisissa Moskovassa.


title: Umberto Panerai

text: Umberto Panerai (s. 13. maaliskuuta 1953 Firenze) on italialainen entinen vesipalloilija, joka sai joukkueensa kanssa hopeaa vuoden 1976 kesäolympialaisissa Montrealissa. Hän osallistui myös vuoden 1980 kesäolympialaisiin Moskovassa ja sijoittui siellä joukkueineen kahdeksanneksi.


title: Krasnyi Oktjabr

text: Krasnyi Oktjabr (, ) on lokakuun vallankumouksesta käytetty nimi. Sen mukaan on nimetty useita paikkoja Venäjällä, Ukrainalla, Valko-Venäjällä ja Kirgisiassa.